text:
INAMA ZIGIRWA ITORERO - IGITABO CYA 2- Contents
-
- Ingeso zikwiriye kuranga umugore uzashaka
- Ingeso zikwiriye kuranga umugabo uzashaka
- Kwemera ingeso ziboneye
- Urukundo ni impano nziza ituruka kuri Yesu
- Gusenga no kwiga Bibiliya bitera umuntu guhitamo igikwiriye
- Inama ituruka ku babyeyi bubaha Imana
- Imiburo ibwirwa abagamije gushyingirwa
- Ingeso idakwiriye
-
-
-
-
-
-
-
-
-
-
-
-
-
- IGICE CYA 32: INDIRIMBO
-
-
-
-
- Ababyeyi bukwiriye kumvikana
- Akaga ko kurerana ubukana bwinshi cyane
- Gukundira abana gukurira mu bujiji ni icyaha
- Ububi bw ‘ubunebwe
- Babyeyi nimuyobore abana banyu kuri Kristo
- Ntimukirengagize iby ‘ubwenge bukennye
- Ntihakagire ubwo uhana umwana urakaye
- Akamaro ko kuba umunyakuri ku bana
- Akamaro ko gukuza ingeso
- Ibyambayeho mu mirerere y'abana banjye
- Ababyeyi bakeneye kuyoborwa n’Imana biruseho
- Mubigishe kubaha n'ikinyabupfura
-
- Inshingano y'itorero
- Ubufashu bwiza bw’amashuri yacu
- Abigisha bayoborwa n ‘Imana
- Imico v ‘uni wigisha tv ‘ishuri
- Uruhare rwa Bibiliya mu burezi bwa Gikristo
- Akaga ko kohereza abana mu ishuri bakiri bato
- Agaciro ko kwigisha iby'imirimo yo gutunga abantu mu mibereho yabo
- Icyubahiro cyo gukora
- Ururimi kavukire ntirukwiriye kwirengagizwa
- Ibitabo byanditswe n’abatagira icyo bemera byangwa n’Imana
- Amaherezo y’uburezi bwa Gikristo
- Ishingano y’umwigishwa yo gutera ishuri rye gushikama
-
- IGICE CYA 39: AKAMARO K’ISUKU
-
-
-
- Results
- Related
- Featured
- Weighted Relevancy
- Content Sequence
- Relevancy
- Earliest First
- Latest First
Ibitabo byanditswe n’abatagira icyo bemera byangwa n’Imana
Mbese ni umugambi w’Imana ko inyigisho z’ibinyoma n’impaka z’ibinyoma n’amagambo y’uburiganya ya Satani bihora imbere y’ubwenge bw’abasore n’abana? Mbese ibitekerezo bya gipagani n’iby’abatizera Imana bikwiriye gushyirwa imbere y’abigishwa bacu nk’aho ari ibitabo by’ingiramumaro byo kongerwa mu bubiko bw’ubwenge bwabo? Imirimo y’umuhanga ushidikanya Imana. ni imirimo y’ubwenge bwiyeguriye umurimo w’uwiyeguriye umurimo w’umwanzi. None se abavuga ko ari abagorozi, bashaka kuyobora abana n’abasore mu nzira y’ukuri, inzira yagenewe kunyurwamo n’abacunguwe n’Uwiteka, bikwiriye ko Imana yabemerera gushyira imbere y’abasore ibyigisho bizabayobya bikerekana Imana uko itameze? Mbese ibitekerezo by’abatizera kandi bafite ingeso mbi byakwemerwa ngo byigishwe abigishwa kuko byakomotse ku bantu bemerwa n’ab’isi ko ari abahanga? Mbese abavuga ko bizera Imana bazakusanya ibyo bitekerezo by’abanditsi badatunganye babibike nk’amabuye y’igiciro cyinshi abitswe mu butunzi bw’ubwenge? Ntibikabeho. 40 CT 25,26;IZI2 142.3


c: text/html

text:
Impuhwe z’Imana ni imwe mu nsanganyamatsiko zikomeye zihuza Mutagatifu Papa Yohani Pawulo wa II na Nyirubutungane Papa Fransisko. Ibaruwa ya Gishumba, Mutagatifu Papa Yohani Pawulo wa II, yanditse mu myaka ye ya mbere y’ubuyobozi bwa Kiliziya, yise “Imana Ikungahaye mu Mpuhwe” (Encyclique Dives in Misericordia), yo kuwa 30 Kanama 1980, Papa Fransisko ayigarukaho kenshi mu nyigisho ze no mu bikorwa bye
resuming sexual activitysildenafil was without an effect on gastrointestinal propulsive activity or gastric acid secretion. cialis without prescription.
Abapapa bombi, Papa Yohani Pawulo wa II na Papa Fransisko, bagiye bagaragaza umutima wo kwita ku bantu baciye bugufi ndetse n’abari mu kaga bitewe n’ibihe by’amateka Kiliziya yagiye icamo, bakibanda ku guhangayikishwa n’akaga ka muntu, bityo bigatuma barushaho kwibutsa Kiliziya n’isi yose muri rusange kurangamira ububasha bw’Impuhwe z’Imana.
1. Mutagatifu Papa Yohani Pawulo wa II
- Ibaruwa ye: “Imana Ikungahaye mu Mpuhwe” yo kuwa 30 Ugushyingo 1980 (Encyclique Dives In Misericordia)
Mutagatifu Papa Yohani Pawulo wa II, mu Ibaruwa ye, “Imana ikungahaye mu Mpuhwe”, agaragaza ko Imana yahishuye Impuhwe zayo muri Yezu Kristu, kuko “Ikungahaye mu Mpuhwe” (Reba iyo Baruwa ya Papa, numero 1). Mu kwigira umuntu kwa Yezu Kristu, “Imana yigaragaje mu Mpuhwe zayo”, maze Yezu ahishura ukuri ku “Mana y’Impuhwe zose” (Reba iyo Baruwa ya Papa, numero ya 2). Igihe atangiye kwigisha no gukora ibikorwa bye, Yezu Kristu yahishuye ko “Imana ari Urukundo” nk’uko Yohani abivuga (1 Yh 4, 16), maze agaragaza ko Imana ari “Umubyeyi w’Impuhwe” (Lk 6, 36); Yezu yabigaragaje mu Nyigisho ze, migani yacaga( urugero: umwana w’ikirara, numero ya 5), no mu Bikorwa bye, mu bitangaza yakoraga (Reba iyo Baruwa ya Papa, numero ya 3). Ku buryo bweruye Yezu Kristu yahishuye Impuhwe z’Imana mu “Ibanga rya Pasika” (Reba Umutwe wa 5 w’iyo Baruwa numero ya 7-9), kuko Impuhwe z’Imana zagaragaye mu Rupfu n’Izuka bya Yezu Kristu (numero 7). Umusaraba wa Kristu ni ikimenyetso nyakuri cy’Impuhwe, ari byo kuvuga urukundo rurandura imizi y’ikibi mu mateka y’abantu, ari yo cyaha n’urupfu (Reba numero ya 8, igika cya 1-2.4). Mu Izuka rye, Umwana w’Imana ku buryo budasubirwaho, ni ho yagaragaje Impuhwe z’Imana, kuko ari ikimeyetso kidakuka ko “Urukundo rurusha imbaraga urupfu” (Reba iyo Baruwa numero ya 8, igika cya nyuma). Imana yagaragaje Impuhwe zayo uko ibisekuru bigenda bisimburana n’ibindi (Reba umutwe wa 6, numero 10-12). Izo mpuhwe z’Imana zigaragarira mu butumwa bwa Kiliziya (Reba umutwe wa VII, numero 13-14 na Numero ya 12 igika cya nyuma); Kiliziya igihe yigisha, iba yamamaza Impuhwe z’Imana mu kuri kuzuye kwazo (numero 13); igihe Kiliziya ikora ibikorwa by’urukundo n’igihe itagatifuza mu Masakaramentu, iba igaragariza abantu Impuhwe z’Imana (numero ya 14). Kililiziya mu Isengesho, iba itakambira Impuhwe z’Imana (Umutwe wa 8, numero ya 15). Kiliziya isenga ni ijwi ritabaza Impuhwe z’Imana imbere y’ikibi ku buryo bwose cyugarije inyoko muntu ndetse kiyiremerera! Muri Yezu Kristu, Umukiza w’abantu, We wahishuye Urukundo nyampuhwe rw’Imana, ni ho dusanga umuti w’ikibi cyugarije isi. Papa asoza Ibaruwa ye agaragaza Kiliziya ifite inshingano ikomeye, nk’uko Inama Nkuru ya Vatikani ya II yabigaragaje, mu gukomeza kwamamaza izo Mpuhwe z’Imana. Impamvu yo kubaho kwayo, ni uguhishurira abantu Imana, ni ukuvuga Imana Data yatwigaragarije muri Yezu Kristu; n’ubwo amateka ya muntu agenda agaragaza kunangira umutima n’ubuhakana Mana, ni ko ibanga ry’uko Imana yiyegereje abantu rigenda rihishurirwa abantu b’ibihe byose.
- Ishyirwa mu rwego rw’Abatagatifu rya Mama Fawustina kuwa 30 Mata 2000
Imyaka 20 nyuma yo kwandika iyo Baruwa ya ya Gishumba ku Mpuhwe z’Imana, icyo gihe Kiliziya yari iri muri Yubile y’imyaka 2000 imaze, Papa Yohani Pawulo wa II yashyize mu rwego rw’abatagatifu, Mama Fawustina watabarutse kuwa 5 Ukwakira 1938, afite gusa imyaka 33, umubikira Yezu yahishuriye amabanga y’Impuhwe z’Imana.
Nta washobora kwiyumvisha Impuhwe z’imana, ashyize ku ruhande Izuka rya Nyagasani Yezu, nk’uko Mutagatifu Papa Yohani Pawulo wa II yabisobanuye, kuko ni ho Impuhwe z’Imana zihishurira ku buryo bwuzuye, ni ho dukingurirwa amarembo y’ubugingo bw’iteka, ni ho impano ihebuje y’Imana muri Yezu Kristu yigaragariza muntu, kandi Yezu yaje ku isi kugira ngo aduhishurire iyo Shusho Nyampuhwe y’Imana. Mu gusoza inyigisho ye kuri uwo munsi w’ishyirwa mu rwego rw’Abatagatifu rya Mama Fawustina, Papa Yohani Pawulo wa II, yavuze ko “Ubutumwa bw’Impuhwe z’Imana bukomeza kutugeraho mu biganza bibumburirwa abantu bababara. Ni muri ubwo buryo Mama Fawustina yabonye izo mpuhwe z’imana kandi akazitangariza abantu b’imigabane yose y’isi, bityo abantu bakabasha kongera kwifatanya n’uwo mubikira baririmba indirimbo yuje Impuhwe z’Imana igira iti: Nzaririmba Impuhwe z’Imana ubuziraherezo.“
- Isengesho rya Mutagatifu Papa Yohani Pawulo wa II ritakambira Impuhwe z’Imana
Iri sengesho Papa yarivuze mu gusoza Inyigisho ye ya Misa yatanze kuwa 17 Kanama 2002, ku munsi wo guha umugisha Ingoro y’Impuhwe z’Imana i Karakovi, mu rugendo rwa gitumwa yari arimo muri Polonye kuva kuwa 16 kugeza kuwa 18 Kanama 2002:
Mana, Mubyeyi w’Impuhwe,
Wowe waduhishuriye Urukundo rwawe mu Mwana wawe Yezu Kristu, kandi ukarusakaza kuri twe muri Roho Mutagatifu Umuhoza,
Tugutuye uyu munsi imibereho y’isi n’iya buri muntu.
Itegereze ibicumuro byacu, utabare intege nke zacu, udukize ikibi cyose, ukore ku buryo abatuye isi bose bamenya Impuhwe zawe, kugira ngo muri Wowe, Imana Imwe mu Batatu, babone buri gihe isoko y’amizero.
Dawe Uhoraho, girira Ububabare bukabije n’Izuka rihire by’Umwana wawe, maze utugirire impuhwe, kandi uzigirire n’isi yose!
Ni Isengesho dusangamo amagambo asa n’ayo Yezu Kristu yabwiye Mama Fawustina igihe yamwigishaga Ishapule y’ Impuhwe z’Imana.
Amina
2. Nyirubutungane Papa Fransisko
- Intego ye nk’Umushumba wa Kiliziya
Hafi imyaka 13, nyuma y’uko Mutagatifu Papa Yohani Pawulo wa II ashyize mu rwego rw’Abatagatifu Mama Fawustine, akanatangaza Icyumweru cy’Impuhwe z’Imana nk’uko Yezu Kristu yari yarabisabye, ku cyumweru cyo kuwa 17 Werurwe 2013, nyuma y’iminsi 4 atorewe kuba Papa, niho Papa Fransisko yaturiye Igitambo cy’Ukaristiya imbere y’imbaga y’abakristu nyuma yo gutorerwa kuba Papa. Mu nyigisho yatanze, Papa Fransisko yahise agaragaza Gahunda y’ubuyobozi bwe ku byerekeranye n’Impuhwe, uhereye ku ntego ye igira iti “Ku bw’Impuhwe no ku bw’Ubutorwe” (“Miserando Atque et eligendo”: “Par Misericorde et par Election” )
Muri iyo nyigisho ye yo kuwa 17 Werurwe 2013, Papa Fransisko yagize ati: “Imana ni Umubyeyi urangwa n’urukundo, ubabarira igihe cyose, udufitiye twese uwo mutima w’impuhwe. Natwe rero, tugomba kumwigiraho kuba abanyampuhwe tubigirira abantu bose. Dutakambire ubuvugizi bw’Umubyeyi Bikira Mariya wari ufite mu biganza bye Impuhwe z’Imana zigize umuntu”.
- Umwaka wa Yubile idasanzwe y’Impuhwe z’Imana
Nyuma y’imyaka 2 gusa, mu mwaka we wa 3, Papa Fransisko yahise atangaza Umwaka wa Yubile idasanzwe y’Impuhwe z’Imana. Kuwa 11 Mata 2015, kuwa gatandatu ubanziriza Icyumweru cya 2 cya Pasika, ari nacyo gihimbazwaho Impuhwe z’Imana, Papa Fransisko niho yasohoye Urwandiko rutangaza Umwaka wa Yubile idasanzwe y’Impuhwe z’Imana, urwandiko yise “Ishusho y’Impuhwe z’Imana” (Bulle d’induction: Misericordiae Vultus). Umwaka wa Yubile idasanzwe y’Impuhwe z’Imana watangiye kuwa 8 Ukuboza 2015, ku Munsi Mukuru wa Bikira Mariya Utasamanywe icyaha, usozwa kuwa 20 Ugushyinga 2016, ku Munsi Mukuru wa Kristu Umwami w’ibiremwa byose.
Muri urwo rwandiko Papa Fransisko agaragaza ko ” Yezu Kristu ari We Shusho y’Impuhwe z’Imana Data” (numero ya 1). Papa Fransisko agaragaza ko “Dukeneye iteka kurangamira iyobera ry’Impuhwe. Ni ryo soko y’ibyishimo, umutuzo n’amahoro. Ni ryo shingiro ry’ugucungurwa kwacu. Impuhwe ni ijambo rimenyekanisha iyobera ry’Ubutatu Butagatifu
for the Primaryhistory are the most important elements in the cialis.
Uwo mwaka w’Impuhwe z’Imana wari ugamije kudufasha kubaho tumurikiwe n’urumuri rw’Ijambo ry’Imana aho Yezu atubwira ati : “Nimube abanyampuhwe nk’uko Data ari Umunyampuhwe” (Lk 6, 36). Ni umugambi w’ubuzima udusaba byinshi ariko utugeza ku byishimo no ku mahoro.
Papa Fransisko yadusaba gukora ibi bikurikira :
_ Gukingura umuryango w’Impuhwe z’Imana: Nyirubutungane Papa Fransisko yatangije umwaka w’Impuhwe z’Imana, adukingurira umuryango w’Impuhwe z’Imana muri Bazilika ya Mutagatifu Petero i Roma. Ibyo byakozwe muri buri Diyosezi, kuri Katedrali cyangwa indi miryango yateganyijwe n’Umwepiskopi. Uwo muryango w’Impuhwe ni ikimenyetso kugira ngo buri wese yumve kandi yakire urukundo rw’Imana ihoza abayo, ibabarira kandi itanga amizero”
_ Gukora urugendo nyobokamana : urwo rugendo ni ishusho y’inzira buri wese agomba kunyura mu buzima bwe. Ubuzima ni urugendo kandi umuntu wese ni umugenzi. Urwo rugendo rwakozwe rugana ku muryango w’Impuhwe z’Imana ahateganyijwe muri buri Diyosezi. Urwo rugendo ni ikimenyetso ko Impuhwe z’Imana ari intego igomba kugerwaho. kunyura mu muryango w’Impuhwe z’Imana, byasabaga kwemera gucungurwa n’Impuhwe zayo natwe twiyemeza kuba abanyampuhwe bamwe ku bandi, nk’uko Imana ibidusaba
_ Kurangwa n’ibikorwa by’impuhwe bijyanye n’umubiri n’ibijyanye na roho. Ibikorwa by’impuhwe ku mubiri: gufungurira abashonje, guha icyo kunywa abafite inyota, gucumbikira abagenzi, kwambika abambaye ubusa, gusura abarwayi, gusura imfungwa, gushyingura abapfuye. Ibikorwa by’impuhwe bya roho: kugira inama abashidikanya, kwigisha injiji, gucyamura abanyabyaha, guhoza abababaye, kubabarira abanyabyaha, kwihanganira abantu barushya, gusenga dusabira abazima n’abapfuye
_ Kubahiriza Amasaha 24 yahariwe Nyagasani: kuva ku wa gatanu kugera ku wa gatandatu mbere y’icyumweru cya kane cy’Igisibo, wabaye umwanya wo gusenga no guhabwa isakaramentu rya Penetensiya kuko ari ryo rituma twakira imbabazi z’Imana.
_ Kwakira indurugensiya y’umwaka wa Yubile: Imana, kubera urukundo rwayo, idukuraho icyaha cyose twicujije, mu ntebe ya Penetensiya, tubinyujije ku musaserdoti, ariko mu buzima bwacu dukomeza kumva uburemere bw’icyaha, inkovu zacyo mu myitwarire yacu no mu mitekerereze yacu; izo nkovu nizo zihanagurwa n’indulgensiya. Impuhwe z’Imana ni zo zihinduka “indurugensiya” y’Imana Data ishyikira umunyabyaha wababariwe binyuze kuri Kiliziya Umugeni wa Kristu, ikamukiza ibisigisigi byose bya za ngaruka z’icyaha, ikamuha gukora byose mu rukundo agakurira mu rukundo aho kongera kugwa mu cyaha. Kiliziya igizwe n’ubumwe bw’Abatagatifu. Ubutagatifu bwabo buza kudutabara mu ntege nke zacu, maze Kiliziya nk’Umubyeyi, mu isengesho ryayo n’ubuzima bwayo, igahuza intege nke za bamwe n’ubutagatifu bw’abandi. Kwakira “Indurugensiya” z’Umwaka Mutagatifu ni ukwegera Impuhwe z’Imana, hari icyizere ko imbabazi zayo zisakara ku buzima bw’abemera bose
_ Gutura Igitambo cy’Ukaristiya no gushengerera: Abakristu basabwa gutura Igitambo cy’Ukaristiya nkenshi no gushengera. Ibyo bikabafasha gusanga Yezu Kristu no kwakira Impuhwe ze. Ukaristiya ni Yo Ngoro y’Impuhwe z’Imana. Ni umuti w’intege nke zacu; ni umurage w’ubukungu bukomeye Yezu yaduhaye, kuko ari We witanga ubwe, akamara inyota y’urukundo abayifite.
_ Kubahiriza uwa Gatanu w’Impuhwe z’Imana no kuba abagezabutumwa b’Impuhwe z’Imana. Isaha y’Impuhwe z’Imana: ku wa gatanu wa buri cyumweru, isaha ya saa cyenda ni isaha y’Impuhwe z’Imana. Ni isaha yo kwishyira wese mu Mpuhwe z’Imana, kuzishengerera no kuzisingiza. Ni isaha yo kwisabira, gusabira isi yose cyane cyane abanyabyaha. Abakristu basabwa kwishyira mu Mpuhwe z’Imana, bakazishengerere kandi bakazisingiza. Ibyo bikabafasha kwakira Impuhwe z’Imana no kuba indahemuka ku kiri icyiza cyose.
Mu gusoza uwo mwaka wa Yubile idasanzwe y’Impuhwe z’Imana, kuwa 20 Ugushyingo 2016, Papa Fransisko yanditse urwandiko rwa Gishumba yise “Impuhwe z’Imana n’ubutindahare bwa muntu” (Lettre Apostolique “Misericordia et misera”), aho agaragaza ko muntu ahora akeneye Impuhwe z’Imana. Muri rwo rwandiko, Papa Fransisko agaragaza ko duhora dukeneye buri gihe guhimbaza Impuhwe z’Imana.
_ Igihe dutura Igitambo cya Misa: Mu Gitambo cya Misa impuhwe zivugwamo kenshi mu magambo ari masengesho Umusaseridoti abwira Imana, ndetse n’ayo umuryango ugenda usubiza, ariko izo mpuhwe ubwazo zirakirwa kandi zigakomeza kubeshaho umuryango w’Imana (Numero ya 5).
_ Impuhwe z’Imana tuzihabwa ku buryo bw’igisagirane mu Masakaramentu duhabwa, ku buryo bwihariye mu masakaramentu ya Penetensiya n’Ugisigwa kw’abarwayi (Numero ya 5).
_ Kumva Ijambo ry’Imana bifite akamaro ku buryo bwihariye. Buri ku cyumweru, Ijambo ry’Imana ritangarizwa Umuryango w’Imana ku munsi wa Nyagasani. Inyigisho itangwa mu Misa ifite umwanya wihariye, kandi igomba gutegurwa neza, kuko umusaseridoti igihe ayitanga, agomba kumvikanisha mu mutima w’abemera ububasha bw’Impuhwe z’imana, kuko ari Imana ubwayo ibiba mu mitima yacu imbuto z’Impuhwe zayo (Numero 6).
_ Bibiliya idutekereza amabanga n’ibyiza by’impuhwe z’imana. Buri rupapuro rwayo rwuje urukundo rw’Imana Data, Yo, kuva yarema, yashatse gukungahaza ibyo yaremye ubukungu bw’urwo rukundo. Roho Mutagatifu, akoresheje amagambo y’abahanuzi n’ubuhanga bw’inyandiko z’abanditsi batagatifu, yagiye agaragaza mu mateka y’umuryango wa Isiraheli ineza y’Imana no kuba hafi y’umuryango wayo, ititaye ku buhemu bw’uwo muryango. Ubuzima bwa Yezu Kristu n’inyigisho ye bigaragaza, ku buryo budasubirwaho, ko amateka y’umuryango w’abakristu, uhereye ku butumwa wahawe na Yezu Kristu ubwe, ari igikoresho gihoraho cy’impuhwe n’imbabazi by’Imana (Yh 20, 23). Aha Papa yemeje ko azashyiraho Icyumweru cyihariye cy’Ijambo ry’Imana (Numero ya 7). Twibutse ko Papa yashyizeho icyi cyumweru mu nyandiko ye yise “Ahugura ubwenge bwabo” (Motu proprio “Apperuit Illis”), yo kuwa 30 Nzeri 2019, kikazajya kizihizwa ku Cyumweru cya 3 mu Byumweru bisanzwe by’umwaka wa Liturujiya.
_ Guhimbaza Impuhwe z’Imana bigaragarira ku buryo bwihariye mu Isakaramentu rya Penetensiya (Numero ya 8). Muri iryo Sakaramentu ry’imbabazi, Imana itwereka inzira yo kuyigarukira no kuyegera, maze tukongera kubaho mu rukundo rwayo.
_ Igikorwa cy’abagezabutumwa b’Impuhwe z’imana (Missionnaires de la Misericorde), ni igikorwa cyafashije cyane Kiliziya kuba mu mwaka w’Impuhwe z’Imana, Papa Fransisko akaba yifuza cyakomeza na nyuma yo gusoza umwaka wa Yubile y’Imouhwe z’imana (numero ya 9)
_ Papa Fransiskoyongeye gushishikariza Abapadiri kujya bategura neza Isakaramentu rya Penetensiya kuko riranga ubutumwa bwihariye wa gisaseridoti. Abasaba kujya bakirana neza ababagana bose, babagaragariza impuhwe za kibyeyi, biteguye kubafasha kumva ububi bw’icyaha, kubamurikira bakoresheje impanuro za Kiliziya zigenga imyitwarire mbonezamana, biteguye kubaherekeza mu nzira yo kwiyunga n’Imana, bagaragaza ubushishozi mu kubafasha kandi barangwa n’ineza mu kubafasha kwakira imbabazi z’Imana. Mbese nka Yezu Kristu wakiranaga ineza abaza bamugana bose (numero ya 10)
_ Kubahiriza Amasaha 24 yahariwe Nyagasani, kuva ku wa gatanu kugera ku wa gatandatu mbere y’icyumweru cya kane cy’Igisibo, bizakomeza kuko bigaragara ko byafashije abakristu kwigorora n’Imana (Numero 11)
_ Ububasha Papa yari yarahaye abapadiri bwa kwakira no guha Abusolusiyo abakoze icya cyo gukuramo inda, bwari bugenewe gusa igihe cy’umwaka wa Yubile, Papa Fransisko yongeye kububaha no kubuvugurura na nyuma y’iyo Yubile, kugira ngo hatazava aho hagira igitambamira ubwiyunge n’imbabazi duhabwa n’Imana (Numero 12)
_ Impuhwe z’imana kandi zijyana no guhumuriza umuryango w’Imana (Iz 40, 1). Imana iraduhumuriza nk’uko yabivugishije Abahanuzi, ariko by’umwihariko yaduhumurije ikoresheje Izuka rya Yezu Kristu. Ntidukwiye gutuma amazero yacu ahungabana. Natwe kandi dusabwa guhumuriza abandi tubagaragariza Imouhwe z’imana mu kunbaba hafi, mu kubagaragriza urukundo no mu kubafasha.
_ Iya Gatanu y’Impuhwe z’imana (les vendredis de la Misericorde Divine), Papa Fransisko yatangaje ko nayo yakomeza na nyuma ya Yubile ngo bikomeze gufasha abantu kwegera Impuhwe z’Imana (numero ya 17)
Papa Fransisko yagaragaje ko imiryango y’impuhwe yari yarafunguwe ifunzwe mu rwego rwo gusoza umwaka wa Yubile, ariko ko imiryango y’umutima wacu igomba guhora ikinguye. Imana ihora itwiyegereza kandi itugaragariza urukundo rwayo nk’umubyeyi w’impuhwe (Hoz 11, 4). Umwaka wa Yubile wadukinguriye inzira y’urukundo izahora ifunguye (numero ya 16)
Papa Fransisko ati “Dore iminsi y’impuhwe z’imana iraje!” Buri munsi w’ubuzima bwacu ugomba kutwegereza Impuhwe z’Imana, tuyobowe na Roho Mutagatifu. Dore igihe cy’impuhwe z’imana kuri bose no kuri buri wese muri twe! Ni igihe cy’impuhwe z’imana kuri bose, abanyantege nke, abakene, abanyabyaha…; mbese igihe cy’Impuhwe z’Imana kuri buri wese uzikeneye. (Numero 21).
Mu gusoza Papa yatangaje ko hatangira kujya hizihizwa ku isi yose “Umunsi Mukuru mpuzamahanga w’Abakene“, ukajya wizihizwa ku cyumweru cya 33 mu Byumweru bisanzwe by’umwaka wa Liturujiya, kuko ari bwo buryo bwiza bwo kwitegura kwizihiza Umunsi Mukuru wa Kristu Umwami w’ibiremwa byose, wisanishije n’abaciye bugufi n’abakene, kandi uzaducira urubanza ahereye ku bikorwa by’impuhwe tuzaba twabagaragarije (Mt 25, 31-46).
Papa Fransisko yasoje urwandiko rwe rwa Gishumba, aturagiza Bikira Mariya Umwamikazi w’Impuhwe, we udusaba guhora turangamiye Uruhanga rwa Yezu, Uruhanga rubengerana Impuhwe z’Imana (Numero ya 22)
- Isengesho Papa Fransisko yageneye Umwaka wa Yubile y’Impuhwe z’Imana
Nyagasni Yezu Kristu, Wowe watwigishije ko tugomba kuba abanyampuhwe nka Data uri mu ijuru, ukanatubwira ko ukubona aba yabonye Data,
Turakwinginze: Twereke uruhanga rwawe maze dukire. Indoro yawe yuzuye urukundo yabohoye Zakewusi na Matayo ku ngoyi y’ubucakara bw’amafarnga; umugore w’ihabara na Madalina ubakiza gushakira ihirwe mu byaremwe gusa; warebanye impuhwe Petero arizwa n’uko yakwihakanye kandi mu mpuhwe zawe wijeje ijuru igisambo cyakwicujijeho.
Dufashe twese kumva ijambo wabwiye Umunyasamariyakazi: “Iyaba wari uzi ingabire y’Imana!” kuryakira nk’aho ari twe ribwiwe.
Uri ishusho igaragara y’Imana Data, uri Ishusho y’Imana igaragaza ububasha bwayo bw’igisagirane ibabarira kandi igira impuhwe: ha Kiliziya kuba ishusho yawe igaragara mu isi yacu, wowe Mugenga wayo wazukanye ikuzo.
Wemeye ko abagaragu bawe bagaragarwaho no kuba abanyantege nke, kugira ngo wumvikanishe impuhwe ugirira abari mu mwijima w’ubujiji no kwibeshya. Ha uzabagana wese kwiyumvamo ko yakiriwe, akunzwe kandi ababariwe n’Imana.
Ohereza Roho wawe maze adutagatifuze twese, kugira ngo iyi Yubile y’Impuhwe ibe koko Umwaka w’ingabire z’Imana, kandi Kiliziya yawe, mu bwitange n’ishyaka ridacogora, igeze ku bakene Inkuru Nziza, imenyeshe imbohe n’abapfukiranwaga ko babohowe n’impumyi ko zihumutse.
Ibyo tubigusabye, twisunze Bikira Mariya, Umubyeyi w’impuhwe.
Wowe ubaho ugategekana n’Imana Data na Roho Mutagatifu, uko ibihe bisimburana iteka.
Amina
Ibyifashishijwe kugira ngo hakorwe iyi nyandiko:
- Inkuru y’asohotse mu Kinyamakuru cya Kiliziya Vatican News, www.vaticannews.va, inkuru yo kwa 16 Mata 2020, 10h42 (Vatican News, François, Jean Paul II et la Misericorde Divine: à ceux qui souffrent)
- Urubuga rwa Kiliziya Gatolika: www.vatican.va
- Inyandiko z’Abapapa (Ecrits du Magistère)
Komisiyo ishinzwe Uburyo bw’Itumanaho n’Ibikorwa Ndangamuco muri Diyosezi ya Kibungo
Padiri Dieudonné UWAMAHORO, Umuyobozi wa Komisiyo

robotstxt: allowed

filter: keep


text:
Abanyamadini bayobora insengero zitandukanye zikorera hano mu Rwanda, n'abahanzi biganjemo ab'amazina azwi mu muziki wo kuramya no guhimbaza Imana, batanze ubutumwa bw'ihumure muri iki gihe cyo kwibuka ku nshuro ya 26 Jenoside yakorewe Abatutsi. Banavuze kuri Pasika yizihijwe kuri iki Cyumweru.
Tariki 12 Mata ni bwo Pasika y'uyu mwaka wa 2020 yizihijwe hirya no hino ku Isi. Ni umunsi abakristo bizihizaho Izuka rya Yesu/Yezu Kristo. Pasika yo muri uyu mwaka ntabwo yizihirijwe mu nsengero nk'ibisanzwe kuko ibaye mu gihe abantu bose bari mu ngo zabo muri gahunda ya 'Guma Mu Rugo' yo kwirinda ikwirakwira ry'icyorezo cya Coronavirus cyugarije Isi, kikaba kimaze gutwara ubuzima bw'abantu barenga ibihumbi 108 ku Isi naho abamaze kwandura bose hamwe bararenga Miliyoni imwe n'imihumbi 700.
Iyi Pasika ibaye kandi mu gihe u Rwanda ruri kwibuka ku nshuro ya 26 amateka ashaririye rwanyuzemo ya Jenoside yakorewe Abatutsi muri Mata 1994 yahitanye abarenga Miliyoni imwe mu minsi 100. Insanganyamatsiko yo #Kwibuka26 ni 'Kwibuka Twiyubaka' aho abanyarwanda bibuka ariko badaheranwa n'agahinda ahubwo bukaba u Rwanda rubereye abanyarwanda bose, ruzira amacakubiri n'ingengabitekerezo ya Jenoside.
Mu kiganiro INYARWANDA yagiranye n'abanyamadini n'abahanzi mu muziki wa Gospel, bahumurije abanyarwanda bose muri rusange by'umwihariko ababuze ababo muri Jenoside yakorewe Abatutsi. Mu bantu barenga 15 twaganiriye nabo, buri umwe yatanze ubutumwa bw'ihumure bwiganjemo ubusaba abantu kurangwa n'Urukundo n'Ubumuntu, ndetse bunibutsa ko na Pasika yizihizwa buri mwaka intego yayo ari uko abantu bareka ibyaha bakubahiriza amategeko y'Imana aho iriruta ayandi yose ari iryo 'Gukundana'.
Liza Kamikazi
Ni umuramyi ubarizwa muri New Life Bible church. Yagize ati "Muri iki gihe twibuka ku nshuro ya 26 Genocide yakorewe Abatutsi, ndahumuriza buri munyarwanda by'umwihariko uwacitse ku icumu mubwira ngo mpore kandi komera. N'ubwo turi mu bihe bigoye byo ku guma mu ngo, ntibitubuze gufata umwanya wo guhumurizanya ndetse dufatana mu mugongo, tubwirana ibyururutsa imitima kuko twabikorera no kuri za telephone ndetse n'imbuga nkoranyambaga. Mu gihe nk'iki kandi dusubize amaso inyuma, twibuke icuraburindi Imana yadukuyemo maze dusigasire urumuri rwayo twimika urukundo."
Kuba Pasika rero idusanze mu gihe abantu batemerewe guteranira mu nsengero kubera icyorezo cya Corona Virus ntibitubuze kwizihiza izuka ry'Umwami n'Umucunguzi wacu Yesu Kristo kuko ijambo ry' Imana ritubwira ko aho babiri cyangwa batatu bateraniye mu izina ry'Imana, nayo iba iri kumwe nabo, bivuze ko n'ingo zacu ari insengero. Kandi iyo dusomye mu byakozwe n'intumwa tubona ko bakundaga guteranira mu ngo zabo, basenga, biga ijambo banamanyura umutsima."
Yakomeje ati "Ku bantu bibana na bo hari uburyo bwinshi bwo gukurikira amateraniro haba kuri radio, television ndetse n'imbuga nkoranyambaga. Twizihiza Umwami wacu kandi muri ibi bihe amahanga ajegajejwe n'iki cyorezo, twibuke ko Yesu ari we wenyine byiringiro bitajegajezwa kuko yanesheje urupfu. Dusabire abatuye isi n'ababayobora, dusabire abarwayi ndetse n'ababavura, dusabire ababuze ababo n'abagezweho n'ingaruka z'iki cyorezo mu buryo bumwe cyangwa ubundi, ndetse dusabire n'abashakashatsi.
Nk' abakristo kandi twizihize Pasika dufasha abatishoboye, tubereka urukundo rwa Kristo, tubwira abatamuzi ineza ye no gukomera kwe. By'umwihariko muri iki gihe aho abantu bamwe na bamwe bari basigaye bahakana Imana bumva ko bihagije, tubasabire ngo Imana ibihishurire maze bayicire bugufi. Dukomeze kandi kubahiriza amabwiriza ya Leta yo kwirinda ikwirakwizwa rya Coronavirus tunaguma mu rugo."
ArchBishop Dr Laurent Mbanda
Ni Umuyobozi Mukuru w’Itorero Angilikani mu Rwanda akaba n’Umuyobozi wa PEACE PLAN ihuriza hamwe amadini n’amatorero yo mu Rwanda. Mu butumwa bwe, yahumurije abanyarwanda bose by’umwihariko abarokotse Jenoside yakorewe Abatutsi mu 1994. Yavuze ko ijambo ry’Imana ririmo ubutumwa bw’ihumure.
Yatangiye agira ati “Nagira ngo mbifurize Pasika nziza aho muri mu ngo zanyu, mwicaye muri salon zanyu n’imiryango. Ndabaramukije kandi dukomeza kwihangana no gukomeza abacitse ku icumu rya Jenoside ariko kandi no gukomeza abanyarwanda bose tubabwira y’uko hari ibyiringiro kandi ijambo ry’Imana riduha ibyiringiro.”
Mu butumwa yatanze kuri iyi Pasika akabugenera abanyarwanda bose n'abakristo bose, yikije cyane ku byiringiro ahamagarira buri umwe kwiringira Imana, ati “Ibyiringiro bidufasha kureba no kwerekeza mu gihe kiri imbere mu gihe kizaza. Hari uwavuze ngo 'ibyiringiro ni umwitozo w’ibyo twifuza tutari twageraho'.
ArchBishop Mbanda yavuze ko ibyiringiro byongerera abantu ukwizera. Ati 'Ibyiringiro kuri njyewe ni no kubona Imana isohoje ibyo wayitegerejeho ikabikugezaho kuko wayizeye, ukavuga ngo Imana mu gihe cyayo izantabara, noneho ikagutabara ikabikora ikagucisha mu ishyamba intare ntizikurye,…” Zaburi 119: 114 “Ijambo ryawe ni isoko y’ibyiringiro byanjye”
Ati “Imana yacu iriho, Imana ikunda u Rwanda, ya yindi bavuga ngo yirirwa ahandi igataha i Rwanda, nongere mbivuge ahubwo yirirwa i Rwanda ikanarara i Rwanda uretse ko Imana ibera hose icyarimwe. Iyabanye n’abanyarwanda mu bihe bikomeye na twe twese kugeza uyu munsi ikaba itugejeje aho tugeze ahangaha, bantu b’Imana iracyariho. Iyabanye nawe muri bya bihe bikomeye, iracyariho,…“
ArchBishop Dr Mbanda yasabye abanyarwanda kutiheba, kudakuka umutima, kutagira ubwoba kuko Imana iri kumwe nabo. Ati "Kuko Uwiteka Imana iri kumwe nawe aho uzajya hose, iri kumwe n’u Rwanda, iri kumwe n’abanyarwanda izaturinda kandi yaraturinze kandi iracyaturinze. N’aho uri muri salon iwawe, Imana izakurinda. Reka dukomeze turwanye Coronavirus, reka dukomeze dukarabe intoki n’amazi meza n’isabune, reka twirinde twe kujya twegerana, reka dukomeze kwiyubaka nk’abanyarwanda kandi dushishikarire no gusigasira ibyo tumaze kugeraho.
Kwiyubaka, kwirinda Coronavirus, bisaba ubutwari. Reka dukomeze kuba intwari z’abanyarwanda, hari abatubanjirije, hari abatubereye intwari, hari abo tuzi hari n’abo tutazi, reka dutere ikirenge mu cyabo. Twirinda ibyorezo, twirinda icyo ari cyo cyose cyazana umutekano mucye mu gihugu cyacu, bidusaba rero gukomera ku bumwe bwacu, bikadusaba kugira ubwenge,…"
Yasabye abantu kwitondera amategeko y’Imana ariko na none bakitondera amategeko y’ubuyobozi bwa Leta kuko bushyirwaho n’Imana. Yabasabye kubahiriza amabwiriza ya Leta mu kwirinda icyorezo cya Covid-19 abizeza ko Imana izabatsindira iki cyorezo. Yavuze ko urebye amateka mabi u Rwanda rwanyuzemo, ukareba aho rugeze uyu munsi rwiyubaka, hari impamvu zo gushima Imana kuko nta gushidikanya ko imbere ari heza.
Aime Uwimana: Umuramyi benshi mu bahanzi bafatiraho icyitegererezo
Ati "Ku bijyanye no kwibuka na stay at home nabihanganisha nti muhumure kandi mukomere mbaha ibi byanditswe; Ni yo iha intege abarambiwe, kandi utibashije imwongeramo imbaraga. (Yesaya 40:29). Tegereza Uwiteka, Komera umutima wawe uhumure, Ujye utegereza Uwiteka.(Zaburi 27:14).
Ku bijyanye no kwizihiriza Pasika mu rugo nabyo kuko ari byo bihe turimo ntacyo bitwaye byakorwa mu muryango cyangwa uri wenyine, igikuru ni ukwibuka, kuzirikana icyo Kristo yadukoreye (kutwitangira no kuducungura no guha abamwizera bose agakiza) ubundi tukamushimira tukamuramya."
Pastor Desire Habyarimana: Umwe mu bapasiteri bakunzwe cyane bo mu itorero rya ADEPR
Ati "Ubutumwa naha Abanyarwanda muri ibi bihe byo #Kwibuka26 ni Ukwibuka twiyubaka. Umuntu aba yubatse neza iyo aretse Imana ikamwubaka mu Mwuka, mu marangamutima no mu mubiri.
Guma mu rugo ikwiriye kutubera igihe cyiza cyo kureba uko twari twubatse muri ibi bice bitatu navuze haruguru, uko umuryango wacu wubatse, uko dusabana n’Imana n’icyerekezo cy’ejo hazaza.
Icyo navuga kuri Pasika ni uko imbaraga zazuye Yesu mu mva ziracyakorera mu bizera, zibasha kuzura ibyapfuye mu buzima bwacu, bisaba kuzizera gusa. Kuba Pasika tuzayizihiriza mu rugo ntacyo bitwaye ahubwo bikwiriye kutubera igihe cyiza cyo kwiga ko natwe turi insengero z’Umwuka Wera, tumenye ko umurimo w’Imana utangirira mu mitima yacu ugakomereza mu muryango n’ahandi.
Nasoza nibutsa abakristo ko Yesu twakurikiye yatwigishije gukunda Imana no gukunda bagenzi bacu kubw'iyo mpamvu ufite ibiryo, amafranga asangire n’utabifite kandi si ibyo gusa, dufashe abahungabanyijwe n’amateka banyuzemo muri Jenoside yakorewe Abatutsi mu 1994 buri wese akomeze mugenzi we."
Israel Mbonyi ukunze kuririmba indirimbo zivuga 'Umusaraba wa Yesu' yasabye abantu kurangwa n'urukundo rwinshi
Muri iki gihe cyo kwibuka ku nshuro ya 26 Jenoside yakorewe Abatutsi, Israel Mbonyi yahumurije abazize Jenoside yakorewe Abatutsi, asaba abakunzi b'indirimbo ze n'abanyarwanda bose muri rusange gukomera no gukomeza abandi, ati "Mukomere kandi mukomeze n'abandi."
Ku bakristo bizihiza Pasika, yabasabye kwibuka ko ku musaraba ari ho bahinduriwe kuba abana b'Imana bityo kwizihiza Pasika bibatere gukomeza urukundo mu mbaraga. Ati "Abakristo ni ukubibutsa urupfu n'izuka rya Yesu, umusaraba n'amaraso y'Umwami Yesu. Kwibuka ko ari ho twahinduriwe kuba abana b'Imana. Ibyo bidutere gukomeza urukundo mu mbaraga."
Nelson Mucyo: Ni umuramyi ubirambyemo, anandika indirimbo akaziha abahanzi n'amakorali
Ati "Aho twavuye ni habi, gutekereza kuhasubira ni nko gusubira mu icuraburindi. Twababaye rimwe kandi dukwiriye gutekereza ikintu kitazatuma tuhasubira. Harageze ko umunyarwanda wese asubiza amaso inyuma akareba aho twavuye mu myaka ishize, agakomeza kuzirikana ko agaciro kacu kava mu mbaraga za buri munyarwanda.
Twibuke Genocide yakorewe Abatutsi kandi tuzikane gukoresha igihe cyacu neza twiyubaka kandi dukomeza abacitse ku icumu rya Jenoside yakorewe abatutsi 1994. Twibuke ariko tuguma mu rugo twirinda ikwirakwiza rya Covid 19 kuko kwirinda biruta kwivuza. Twegure amakaramu twandike indirimbo z'ihumure, Ejo ni Heza u Rwanda rukwiye ibyiza."
Pastor Olivier Ndizeye wa Zion Temple Ntarama:
Ati "Ubutumwa nabaha ni uko gukiza kw’Imana kuracyariho, dusenge, twizere, dusubizwemo ibyiringiro n’uko Imana ari umurengezi mu bihe bikomeye birenze ubwenge bw’umuntu. Buri muntu wese akeneye ijambo ryo guhumurizwa muri iki gihe cy’impurirane z’ibigoye (Kwibuka abacu bazize Jenocide yakorewe abatutsi mu 1994, guhangana na Covid-19).
Ndasabira kandi ndifuriza buri wese kudaheranwa n’agahinda, mutwaze gitwari urumuri rw’icyizere rwarabonetse. Kumvira biruta gutanga ibitambo: twumvire amabwiriza y’inzego za leta bizaduha guhashya Covid -19.
Pasika ni igihe cyo kwibuka ubutsinzi twahawe no gucungurwa n’Umwami wacu Yesu Kristo, Yesaya: 61:1-5 Umucyo wamuritse mu mwijima, Umwenda ukingiriza ahera watabutsemo kabiri, ubu twigererayo: Ugume mu rugo, wibuke ariko uzirikana ko ubutsinzi, ibyiringiro no kuzuka kw’abapfuye kwabonetse."
Tuyizere Clever (Papi Clever); Umuramyi ukunzwe cyane muri iyi minsi
Mu butumwa bwe yagize ati “Ni ukwihanganisha abantu muri rusange kuko ibihe turimo ntibyoroshye none n'ibihe byo kwibuka bidusanze muri Stay at home aho twajyaga kwibukira ntibizakunda ndetse n’abasuranaga mu rwego rwo guhumurizanya. Gusa icyo nifuriza buri umwe ni ugukomera umutima.
Kuba Pasika nayo idusanze muri ibi bihe ni igihe cyo gutekereza kuri Kristo wemeye kudupfira kugira ngo tubabarirwe kandi nyuma y'ibi byose azagaruka kutujyana. Ijambo ry'Imana muri 2 Timoteyo 2:8 haravuga ngo “Ujye wibuka Yesu Kristo wakomotse mu rubyaro rwa Dawidi, akazuka mu bapfuye nk'uko ubutumwa nahawe buvuga.”
Yarazutse ni byo byiringiro tugendana bituma turushaho gukomera muri byose tunyura kandi ngo kuko yababajwe abasha gutabara abageragezwa bose Imana ishimwe ko izaturengera nubwo ibihe bikomeye. Ashimwe Yesu Kristo Umwami wacu amahoro abe mu bo yishimira, Amen.
Bishop Dr Masengo Fidele: Umushumba Mukuru wa Foursquare Gospel church
Ati "Amatorero arafunze henshi ku Isi ariko imva ya Yesu irarangaye n’imitima y’abakristo yiteguye kwakira Kristo wazutse. Pasika ntabwo ari inkuru y’ibiturangirana, ni inkuru nziza y’uburyo ibyasaga n’ibipfuye bizuka. Turizera ko mu minsi mike tuzatsinda iki cyorezo. Dukore ibyo dusabwa #kugumamurugo hanyuma Imana ikore ibyo tuyisaba."
Diana Kamugisha: Umwe mu bahanzikazi bakunzwe unabitse ibikombe byinshi
Ati "Ibi bihe ntibyoroshye kandi ntibisanzwe ku banyarwanda biranababaje cyane. Icya mbere kwibuka twiyubaka bigomba kuba ikintu cy’ingenzi kandi gikomeye ku banyarwanda.
Icya kabiri ndashishikariza abanyarwanda wa muco wacu wo kutemera kuneshwa n’ibije byose, Corona Virus tugomba kuyinesha tuguma mu rugo, dukaraba intoki kenshi, dukora social Distancing n’ibindi dusabwa na leta yacu.
Pasika yo rero bigiye kuba byiza cyane aho umuryango wegerana bakaganira icyo pasika (Umuzuko wa Yesu) ivuze ku buzima bwabo no ku ngo zabo cyane cyane ko iyo Yesu atazuka agakiza katajyaga kuba kuzuye."
Pastor Odeth Mutoni: Umupasiteri mu Itorero Revelation church Kagugu
Ati "Icyo nabwira abanyarwanda ni uko bakomeza kwizera Imana umuremyi waremye ijuru n’isi kuko ari na yo izi impinduka ziyibamo ari muri iki gihe ndetse no mu gihe kizaza. Abaheburayo 2:18. Ndahumuriza abantu bose bagizweho ingaruka na Jenoside yakorewe Abatutsi mu 1994 mbabwira ko batagomba kwumva ko ubuzima burangiye ngo baheranwe n’agahinda kuko ibyiza biri imbere kandi Imana ibafiteho umugambi mwiza. Yeremiya 29:11. Dukomeze kwibuka abacu bazize Jenoside yakorewe Abatutsi mu 1994 twiyubaka.
Icyo nabwira abakristo ni uko iyo twizihiza Pasika tuba twizihiza kuzuka k’umucunguzi wacu Yesu, n’ubwo tutari mu bihe byo gusabana nk’uko bisanzwe ariko ntibikuraho icyo Yesu yadukoreye binyuze mu rupfu yapfuye azize ibicumuro n’ibyaha cyacu. Yatwunze n’Imana iyo ni impamvu ikomeye tugomba kuzirikana twizihiza kuzuka kwa Kristo mu muryango iwacu dusenga, dushimira Imana yatanze umwana wayo ho impongano ubu tukaba twaracunguwe. Abefeso 2:1-6
Ndibutsa aba Kristo ko umuntu wakijijwe ari urusengero rw’Imana n’ubuturo bw’Umwuka Wera nk’uko ijambo ry’Imana rivuga mu rwandiko Paulo yandikiye Abakorinto. (1 Abankorinto 3:16). Ndasoza mbasaba gukurikiza amabwiriza duhabwa na leta no kuguma mu rugo."
Musenyeri Nathan Gasatura:Umwepisikopi w'Itorero Angilikani mu Rwanda Diyoseze ya Butare
Musenyeri Gasatura yabwiye InyaRwanda.com ati “Muri ibi bihe bidasanzwe by'uruhurirane rwa; Pasika, Kwibuka abacu bahitanwe na Jenoside yakorewe Abatutsi, guhangana n’icyorezo cya Coronavirus, ijambo rigufi nasangiza abanyarwanda, abavandimwe banjye ni uko nk’uko mu gitabo cy’Umubwiriza mu gice cyacyo cya 3 (havuga ko Imana igenera ikintu cyose igihe cyacyo),..hari icyo Imana ishaka kutwigisha.
Icya mbere: Ko iki cyorezo kidahitamo umugufi cyangwa umuremure, umukire cyangwa umukene, uwize cyangwa utize, umwirabura cyangwa umuzungu. Nta n’umwe gitinya, ntigihitamo ahubwo uwaremwe wese ntikimukangwa. Icya kabiri ni uko mu gihe twakabaye twibuka ngo twunamire abacu bazize Jenoside yakorewe Abatutsi muri Mata 1994, turemera imiryango yarokotse Jenoside, ahubwo bisanze abanyarwanda bose bari mu gihe cyo kuba bamaze igihe bazahajwe na Covid-19 ku buryo gifatanya iyi mibabaro, ibibazo n’imitwaro biremereye abanyarwanda aho bava bakagera.
Yavuze ko Yesu yaje ku Isi kugira ngo akureho urupfu, ati “Ubwe yitanga kuba igitambo cy’urupfu cyonyine bikuraho ibyaha by’abizeye bose bari mu Isi”. Yahumurije ababuze ababo muri Jenoside yakorewe Abatutsi, ababwira ko Yesu wakoze ibitangaza binyuranye ubwo yari ku isi, n’uyu munsi ari we utanga amahoro akaba n’igisubizo kuri buri kibazo cy'umwizeye. Ati “(...) Ni we gisubizo kuri buri kibazo, ni we Alpha na Omega, ni we byose muri byose cyane cyane muri iki gihe.”
Deborah Beza: Umuramyi ubifatanya n'ibikorwa by'urukundo byo gufasha abatishoboye
Ati "Impore! Ndahoza buri munyarwanda aho ari hose wahekuwe na Jenoside yakorewe Abatutsi. Ni byo koko nta wundi wamporeza igihugu cyababaye bene aka kageni, nta wundi waturisha imitima y'akomerekejwe na Jenoside yakorewe Abatutsi mu 1994. Ibihe twaciyemo byatwigishije amahitamo abereye abanyarwanda.
Uhereye cyera kugeza ibihe bidashira ntitwakwemerera uwo ariwe wese udusubiza mu bihe twanyuzemo ndetse n'abapfobya Jenoside yakorewe Abatutsi ntituzahwema kubamagana kugeza igihe bazashyikirizwa ubutabera.
Imana yo mu ijuru irinde abanyarwanda muri ibi bihe twibuka abazize Jenoside yakorewe Abatutsi ndetse ikomeze n'abacitse ku icumu. Buri munyarwanda aho ari hose mu rugo azirikane kandi ko Covid 19 ari icyorezo gihangayikishije Isi yose kandi buri wese agume mu rugo ndetse abeyo amahoro azanaveyo amahoro. Harabaye ntihakabe.
Uwitonze Clementine (Tonzi): Umuhanzikazi wuje ibigwi mu muziki wa Gospel
Ati "Ubutumwa natanga muri ibi bihe twibuka ku nshuro ya 26 Jenoside yakorewe Abatutsi ni ubutumwa bwo gukomeza abarokotse Jenoside yakorewe Abatutsi mbifuriza gukomera ndetse no muri ibi bihe bitoroshye. Ubundi byabaga byoroshye ko abantu bahura ariko ubu ntibyoroshye, ariko hari uburyo bwinshi bwo kugira ngo ukomeye akomeze undi, mbabwira ko Imana yabanye natwe ari yo ishobora byose kandi izakomeza kubana natwe ikaturindira u Rwanda.
Ubutumwa bukomeye ni uko twakwimika urukundo kuko ari yo ntwaro ikomeye, n’ibindi byose byabaye ni uko umuntu yari yabaye inyamaswa, yari atagihaye agaciro mugenzi we, ni uko umuntu atabagaho nk’uko umuntu yamuremeye kuba ngo yubahe mugenzi we nk'uko ijambo ry’Imana ritubwira ngo ukunde mugenzi wawe nk’uko wikunda.
Ni igihe rero icyo wumva wifuza ko mugenzi wawe yagukorera, nawe abe ari cyo umukorera kuko kenshi abishe barahunze, bakumva badashaka no kugaragara,...ni ukuvuga ngo icyo wumva utifuza ntukagikorere mugenzi wawe nk’uko nawe uba wumva ntawakigukorera. Dukomeze kwibuka twiyubaka, aho u Rwanda rugeze ni intambwe igaragaza y’uko kubaho bishoboka ariko byose buri wese akabigiramo uruhare mu buryo bwiza, mu buryo bushyira imbere ikiremwa muntu gihabwa agaciro mu buzima bwa buri munsi.
Tonzi yakomeje ati "Muri ibi bihe byo kuguma mu rugo ni ibyemezo byafashwe kandi by’ukuri ari ko bigomba kugenda, abantu bose bakwiriye kumvira ubuyobozi kuko ni bwo butureberera kandi byabaye byiza ko bifatirwaho umwanzuro hakiri kare twizera ko abantu bose bakomeza gukurikira aya mabwiriza. Kandi na none umuntu wese wumva hari icyo ashobora kugira ngo afashe mugenzi we, ni igihe gikwiriye dukomeza gukora ibishoboka twese dufatanije n’inzego n’abayobozi bacu n’imiryango n’inshuti (…)
Nk’umukristo, muri iki gihe cya Pasika, tuzi ko Pasika iza kutwibutsa y’uko Kristo yamennye amaraso ku bwacu kugira ngo dukomeze dukurikize amategeko adusaba kuko itegeko riruta ayandi ni ugukunda mugenzi wawe nk’uko wikunda ndetse ugakundisha Uwiteka umutima wawe wose, kugira ngo mu gihe tumwibuka, twibuke urupfu yapfuye ku bwacu, dukomeze guha agaciro icyo yifuza ko tuba cyo mu buzima bwacu.
Tube abantu beza, tube abantu bubaha Imana, tube abantu bifurizanya ibyiza, tube abantu bategereje kugaruka kwe ariko ibyo byose bikava muri ya myitwarire ya buri munsi, kugendana n’Imana mu nguni zose, ni bwo bukristo bwa nyabwo, bushingiye ku rukundo, bushingiye ku kubaha, gufashanya. Kubaha Imana ni uburyo bundi bwo kubaha na mugenzi wawe. Tuzirikane urukundo yadukunze natwe turukunde abandi."
Apotre Serukiza Sosthene yavuze ko hari iyerekwa Imana yamuhaye
Ati “Ndongera guhoza bene wacu bose b’abanyarwanda bahuye n’ibintu bikomeye muri iki gihe turi kwibuka Jenoside yakorewe Abatutsi. Mu by’ukuri ni igihe gikomeye cy’umwijima utaba woroshye. Kwibuka abo umuntu yatakaje birakomeye, biranababaje kandi utari bubone uko bagaruka. Ariko mukomeye, hari Imana izi guhoza no komora ibisebe kandi izi impamvu yatumye musigara mukaba muriho kugeza uyu munsi.”
Yavuze ko buri wa Gatatu abakristo banyuranye bakora amasengesho yo kwiyiriza ubusa bagatakambira Imana bayisaba ko yakura icyorezo cya Coronavirus ku Isi. Yavuze ko mbere y’uko Covid-19 iza, Imana yamuhaye iyerekwa mu nzozi abona inyamaswa y’inkazi iva mu nyanja, ifite inzara icyenda kandi nini cyane, igihugu cyose igezemo ku migabane yindi kigakangarana na cyane ko yicagamo abantu benshi. Kanda HANO wumve Apotre Serukiza yivugira iby'iyerekwa yagize.
Iyo nyamaswa ngo yatangiriye mu bihugu byo hanze ya Afrika, iza muri Afrika y’Iburasirazuba itagifite imbaraga aho ngo yari isigaranye inzara ebyiri, yacitse intege cyane bitewe n'umuyaga wayirwanyije uyisubiza inyuma. Mu bundi buryo, asobanura ko amasengesho y’abanyafurika batakambiye Imana cyane ari yo yatumye igabanya imbaraga z'iyo nyamaswa.
Yasabye abantu bose kubahiriza amabwiriza ya Leta kuko Imana yiteguye kurinda icyirere cya Afrika ku bw’amasengesho yabo bityo iki cyorezo kikarangira kitibasiye Afrika. Dusubiye hejuru gato ariko yavuze ko impamvu Uburayo na Amerika buri kwibasirwa cyane n'iki cyorezo ari ukubera ko bakoze ibyaha byinshi byangwa n'amaso y'Imana. Yahumurije Afrika ati “Muhumure dufite Imana, muyikomereho”. Yifurije abantu bose kugira Pasika nziza.
Umuraperikazi Uwineza Clarisse (The Pink)
“Kwibuka turi mu rugo biragoye aho utabona abakwegera ngo baguhumurize, wenda se banaguherekeze unashyire indabo aho abawe bashyinguwe. Ndihanganisha buri wese ngira nti 'Mukomere Imana iri kumwe namwe kandi izi ibyo yibwira kutugirira (Yeremiya 29:11)'.
Naho Pasika kuba yadusanga mu rugo kuri jye ibi bihe byanyigishije gutinda imbere y'Imana no kugira umubano wihariye nayo. Ni ukuri bibe igihe cyo kongera gutekereza ku murimo Kristo yakoze ku musaraba n'agakiza twaherewe mu muzuko. Pasika y'uyu mwaka irenge kurya no kwinezeza (nk'ibisanzwe) maze ibe igihe cyo kuvugurura relationship yacu n'Imana. Murakoze.”
Gentil Misigaro: Umuhanzi nyarwanda ukunzwe cyane muri Diaspora mu baba hanze y'u Rwanda
Azwi cyane mu ndirimbo 'Biratungana', 'Buri munsi','Tuzanezerwa' n'izindi zikunzwe na benshi. Ni we muhanzi nyarwanda wa Gospel ukunzwe n'abantu benshi muri Diaspora nyarwanda mu bahanzi bakorera umuziki hanze y'u Rwanda. Mu butumwa bwe, yahumurije abanyarwanda muri ibi bihe byo kwibuka ku nshuro ya 26 Jenoside yakorewe Abatutsi mu 1994.
Yagize ati "Ubutumwa ngenera abakunzi banjye n'abanyarwanda bose muri rusange muri ibi bihe bitoroshye turimo byo #Kwibuka26, ndifuza kubahumuriza, kubakomeza ndetse mbabwira nti, 'Dukomeze dusabirane, twiringire Imana kuko ni yo itanga ihumure, amahoro ndetse n'ibyiringiro nyakuri."
Ku bijyanye n'icyorezo cya Covid-19 cyugarije Isi n'u Rwanda rurimo, yahamagariye abantu gufashanya. Ati "Nk'uko Isi yose kandi yugarijwe n'iki cyorezo, abantu bose bakaba bari mu ngo, twibuke gufashanya haba mu buryo bw'umubiri ndetse na morale. Duhamagarane, tubazanye uko tumerewe, dusubizanyemo imbaraga kandi abatishoboye tubafashe uko dushoboye."
Yasoje yifuriza Pasika nziza abakristo bose abibutsa ko ku munsi nk'uyu ari bwo Itorero ryavutse. Yagize ati "Sinarangiza ntifurije abakristo bose, Pasika nziza mbibutsa ko Itorero ari bwo ryavutse. Pasika ni Ikintu gikomeye cyanee mu buzima bwa gikristo, iyo bitaza kuba ku bw'umusaraba, ntabwo aka gakiza twari kukabona."
Bishop Nzeyimana Innocent: Ni Umuyobozi w’Amatorero yose akorera mu Mujyi wa Kigali
Mu butumwa bw'ihumure yanyujije ku INYARWANDA, yahumurije abanyarwanda muri ibi bihe bitoroshye aho bari kwibuka ku nshuro ya 26 Jenoside yakorewe Abatutsi. Yesaya 40: 1 havuga ku bijyanye no guhumuriza abantu b’Imana. Yakomeje agira ati “Nshuti bavandimwe, nagira ngo nanjye nihanganishe abanyarwanda, mbabwire ngo bakomere mu gihe nk’iki, Imana yo mu ijuru yomore ibikomere, Imana ihumuriza, Imana ikomeza ibashe kubakomeza, ibashe kubaha ihumure riva ku Mana.
Abanyarwanda twaciye mu bikomeye cyane, abanyarwanda benshi babuze imiryango yabo, abanyarwanda benshi babuze abo bakundaga, icyo ni ikintu kinyeganyeza umutima, abana babura ababyeyi, ababyeyi babura abana kandi batazize urupfu rusanzwe ahubwo bavukijwe ubuzima muri Jenoside yakorewe Abatutsi.
(…) Abacitse ku icumu bagize ibikomere bikomeye bitewe n’ibyo banyuzemo, bamwe batawe mu nzuzi batabwa mu nzuzi ari inkomere baboshywe, abandi batabwa mu myobo, abandi bahura n’ibyago bikomeye cyane, baratotezwa, bafatwa ku ngufu, ibyo byose ni ibikomeye nbahuye nabyo. Ariko Ijambo ry’Imana ni ryo ryomora, ni ryo rihumuriza, ni ryo rikomeza, ni yo mpamvu nongeye kuvuga ngo nimukomere nk’uko ijambo ry’Imana ribivuze.
Bishop Nzeyimana yavuze ko ijambo ry’Imana ryabwirijwe n’abakozi b’Imana batandukanye nyuma ya Jenoside yakorewe Abatutsi, ryomoye imitima ya benshi, ryemeza benshi ibyaha bakoze bamwe babisabira imbabazi n’ababuze ababo muri Jenoside yakorewe Abatutsi Imana ibaha umutima wo kubabarira ababiciye.
Ati “Ibyo turabishimira Imana ko uyu munsi u Rwanda rwiyunze, uyu munsi abanyarwanda bari hamwe, bari mu mwanya umwe, bari mu cyerekezo kimwe cyo kubaka u Rwanda, nta kindi ni uko Imana yaduhaye ubuyobozi bwiza, ni uko Imana yaduhaye amahoro, ikaduha ijambo ry’ihumure,..” Yasabye abatari bihana ibyaha bakoze, kwihana bagasaba imbabazi abo bahemukiye muri Jenoside yakorewe Abatutsi. Yasabye abanyarwanda bose kwibuka biyubaka.
Avuga kuri Pasika Bishop Nzeyimana yagize ati “Pasika murabizi ko tuba twizihiza gupfa no kuzuka kw’Umwami wacu Yesu Kristo. (…) Nagira ngo mbabwire ngo Pasika nziza ku bakristo, Pasika nziza ku banyarwanda bose bizera Kristo. (…) Pasika ni wo munsi mukuru ukomeye ku mukristo kuko ni instinzi ni ho twaboneye agakiza, ni ho twaboneye ubugingo.
(…) Nshuti bavandimwe Bene data ndagira ngo mbabwire ngo mugire Pasika nziza kandi mwubahiriza icyatumye Yesu apfa, muha agaciro urupfu rwa Yesu (gukora ibyo ashaka, kwanga icyaha n’igisa nacyo, tugakora ibituma Imana yacu ihabwa icyubahiro), Imana ibahe umugisha."
UMVA HANO 'YARAZUTSE' UMUVUGO WA AIME UWIMANA


text:
Ibihugu bitari bike bishyize imbere gahunda yo kuringaniza imbyaro.Ibyo ngo ni ibikiri mu nzira y’amajyambere.Ahandi amajyambere bayagezeho abagore baribagiwe ibyo kubyara. None barabibingingira kuko umubare w’abakecuru n’abasaza uruta uw’abakiri bato.
Ni ko bimeze mu bihugu nk’Ubuyapani n’Ubudage aho abarengeje imyaka 70 ari bo benshi.Umubare w’abana bavuka mu mwaka ni muke cyane.Hariho gahunda zo korohereza abagore bakiri bato,bakibyara. Nyamara hari abemeza ko gusaza ngo biba mu mutwe(psychologique).
Nguko uko Umudagekazi w’imyaka 65 yiyemeje kubyarira mu za bukuru.Kandi si n’ikibazo cyo kwifuza urubyaro kuko yari asanganywe abana 13 n’abuzukuru 7.
Asobanurira abanyamakuru icyamuteye kwigerezaho,yababwiye ko impamvu z’ibanze ari ebyiri:iya mbere ngo ni uguhoza amarira y’umwana we muto wahoraga yifuza murumuna we cyangwa musaza we bamukurikira;iya kabiri ngo nukwerekana ko umugore ashobora kubyarira igihe abishakiye.
Kandi we byaramuhiriye.Intanga 4 yiteje(fécondation in vitro)nta n’imwe yapfuye ubusa.Amezi 6 n’igice yabamaranye mu nda,bavutse ari abahungu 3 n’umukobwa 1.Andi bayujurije muri couveuse y’ibitaro bikuru bya Berlin.
Kuva kuri iyo tariki ya 23 gicurasi 2015,Annegret Rounigk wigishaga indimi z’icyongereza n’ikirusiya aciye agahigo (record)ko kuba umugore wa mbere ku isi ugize abana 17,kandi mu zabukuru.
Ngo 13 ba mbere yababyaranye n’abagabo 5 batandukanye.Umukobwa akurikije akaba yaramubyaye afite imyaka 55.None n’izo mpanga zidasanzwe ngo nta kibazo cy’ubuzima zifite.
Igitangaje kuruta ibindi ni uko yemera n’umutima we wose ko kubyara abana kuri ubwo buryo bimurinda gusaza , bikamugarurira icyizere cyo kumva ko akiri inkumi.
Bitewe n’uko amategeko y’igihugu cye(Ubudage)abuza ibyo kwiterekamo abana(FIV) kuri iyo myaka,yagiye kubikorera mu gihugu cya Ukraine.Abo bahungu be ni Dries,Bence et Fjonn.Naho umukobwa ni Neeta.Bose bavukanye ibiro 2,5.
By B.P


text:
ubushyuhe bwacuibicuruzwa
Ibicuruzwa byintwari-Tech birimo ibicuruzwa bikonjesha bikonje kandi bikonjesha amazi, imashini zikonjesha, chillers ya glycol, chillers ya laser, chillers yamavuta, ubukonje bukonje nubukonje, ibyuma byubushyuhe bwubushyuhe, iminara ikonje, nibindi.reba byinshi
ibyerekeye twe
ibikoresho byo gukonjesha intwari-tekinoroji co., ltd
Itsinda ry'Intwari-Tech, ryashinzwe i Shenzhen, mu Ntara ya Guangdong mu mwaka wa 2010. Intwari-Tech Group Co., Ltd yatangijwe nka sosiyete y'ubucuruzi y'ibikoresho bikonjesha mu bucuruzi no mu nganda n'ibice kuri ...byinshi>
Kuki duhitamo
Porogaramu
ibicuruzwaUrukurikiranebyinshi>
Imbaraga zacu
Icyubahiro n'impamyabumenyi
Inkunga ya tekiniki na serivisi byumwuga, hamwe nimyitwarire myiza yumwuga, komeza uhuze ibyifuzo bya "wowe"!byinshi>
-
Imyaka yo kubara
ya chillersIbicuruzwa bikurikirana bikoreshwa, ibipimo, ibisobanuro, ibisobanuro byanditse Ibicuruzwa bikurikirana bikoreshwa, ibipimo, ibisobanuro, ibisobanuro byanditse
-
Kuramba kandi byiza
imikorereIbicuruzwa bikurikirana bikoreshwa, ibipimo, ibisobanuro, ibisobanuro byanditse Ibicuruzwa bikurikirana bikoreshwa, ibipimo, ibisobanuro, ibisobanuro byanditse
-
Serivisi ya tekiniki
(vuba vubaIbicuruzwa bikurikirana bikoreshwa, ibipimo, ibisobanuro, ibisobanuro byanditse Ibicuruzwa bikurikirana bikoreshwa, ibipimo, ibisobanuro, ibisobanuro byanditse
-
Fungura kandi byoroshye
ikoranabuhangaIbicuruzwa bikurikirana bikoreshwa, ibipimo, ibisobanuro, ibisobanuro byanditse Ibicuruzwa bikurikirana bikoreshwa, ibipimo, ibisobanuro, ibisobanuro byanditse


text:
KU CYUMWERU CYA 5 CYA PASIKA, A – 18 Gicurasi 2014
AMASOMO: 1º. Intu 6, 1-7; 2º 1 Pet 2, 4-9; 3º. Yh 14, 1-12
“Ntibikwiye ko tureka Ijambo ry’Imana ngo tujye mu byo kugabura”
1.Ifunguro rya ngombwa
Amasomo y’iki cyumweru adufashije kongera kuzirikana ku cy’ingenzi kandi cya ngombwa mu buzima bwacu. Ku buryo bw’umwihariko, aba-KRISTU bafite umutima urangamiye ibyijuru kuruta ibyisi. None se twamenya inzira igana mu ijuru dute niba tutihatira kuyimenya? None se ibyisi byabuzwa n’iki kudutwara igihe dushyira imbere ibyo abagenga b’isi baturatira?
Birumvikana ko ntawe ushobora kubaho atarya. Ni yo mpamvu kuva mu gitondo kugera rirenga duhibibikanira imirimo dushinzwe kugira ngo haboneke umugati udutunga. “Udakora ntakarye”, ni ko Pawulo Intumwa yeruriye Abanyatesaloniki. Mu ntangiriro za Kiliziya, abakristu babagaho nk’umuryango umwe bagakorera byose hamwe. Ariko uko bagendaga baba benshi ni ko umurimo w’ubugabuzi warengaga ubushobozi bw’abakuru muri bo. Intumwa zahamagaraga abantu zikabigisha zikanabatoza gushyira hamwe no gusangirira hamwe. Igihe cyarageze ariko imirimo yo gushyira ibintu bisanzwe ku murongo ikaba myinshi. Bararebye basanga igihe kirekire bakimara mu igabura maze bamurikiwe na Roho Mutagatifu bibuka icy’ibanze batorewe: kwigisha Ijambo ry’Imana. Bafashe ikemezo cyo gutora abashinzwe by’umwihariko ibikorwa byo kugabura amafunguro asanzwe. Bo begukiye kwigisha Ijambo ry’Imana ari na ryo rihembura ku buryo bwuzuye.
Ijambo ry’Imana ni ifunguro rya roho. Ntirikwiye kubura. Nyagasani ahora ashaka abo ashinga ubwo butumwa. Abumvishe ijwi rye bakamukurikirira icyo cyo kumumenyesha abandi, begukira burundu gutagatifuza roho z’abantu no kuziyobora mu ijuru. Iyo ubwo butumwa budakozwe neza, hari roho zitakara bitari ngombwa.
2. Inshingano ya ngomwa ku bakuru
Abakuru b’amakoraniro bagomba kwitwararika ku butumwa YEZU KRISTU yabashinze. Igihe cyabo kuri iyi isi ni icyo kwitangira kumenyekanisha YEZU KRISTU We Nzira, Ukuri n’Ubugingo. Kumumenya ni ko kumenya Imana y’Ukuri. Abashinzwe kumumenyakanisha bashobora kubura igihe cyo kwitangira ubwo butumwa bukiza bitewe n’uko igihe kinini bakimara mu gushaka umugati usanzwe w’umubiri. Birazwi ko mu mateka yayo, Kiliziya yihatiye guteza imbere amajyambere. Yakoze umurimo ukomeye wo kwamamaza Inkuru Nziza no kugeza ku isi amajyambere ya roho n’ay’umubiri. Aho ibintu bigeze, mu isi hari ubuhanga buhanitse: hagiye hacukumburwa uburyo bwinshi bwo kongera umusaruro (inganda nyinshi) kugira ngo abantu basirimuke kandi babone ikibatunga. Ntibikwiye ko abashinzwe amakoraniro bakomeza gushyira igihe kinini mu by’isi; ni ngomwa ko begukira gukiza roho.
Ayo majyambere aragaraga cyane mu bihugu byateye imbere. Igikwiye kwitabwaho cyane ubu, ni ugushaka uburyo abihayimana bakwitangira kurushaho umukiro wa roho aho kugaragaza inyota y’iby’isi nk’abandi bantu batazi aho urugendo barimo rubaganisha. Mu bihugu tuvuga ko bikennye, na ho Kiliziya yakomeje kwitangira gufasha mu majyambere y’umubiri; kubera impamvu tugenda tubona, byinshi muri ibyo bihugu bisa n’aho bitararenga umutaru byihaza; Kiliziya ntikwiye gukomeza gushyira imbere amajyambere y’umubiri gusa, ni ngombwa ko abatorewe imirimo mitagatifu bihatira gufasha abantu kwigobotora Sekibi bagakiza roho zabo. Ibyo bijyana no gushishikariza abalayiki kwitanga bihagije kugira ngo Ingoma y’Imana yamamazwe uko bikwiye.
3. Dusabire aba- KRISTU bose
Dusabe kugira ngo izina ryiza twahawe ridahindanywa n’uburangare. Buri wese azi igihe amaze ahazwa na Kiliziya ibyiza byo mu ijuru. Ni ngombwa gutekereza bihagije intambwe yateye mu kumenya no gukunda YEZU KRISTU; urugero rw’imyumvire ye mu by’ijuru; igipimo ubwitange bwe bugezeho mu kwitangira Ingoma y’Imana.
Dusabire Papa, Abepisikopi n’abapadiri; tubasabire guhorana imbaraga zo kurangamira iby’ijuru no gukorana umurava kugira ngo hatagira roho zitakara zajyaga kwigobotora ubuhendanyi bwa none. Ntihakagire ubura ifunguro rimutunga kandi Nyagasani YEZU KRISTU atanga ku buntu yifashishije abo yitoreye ngo bamamaze Izina rye kugeza igihe isi izashirira.
YEZU KRISTU nasingizwe. Umubyeyi Bikira Mariya aduhakirwe iteka. Amina.
Padiri Cyprien BIZIMANA


text:
MARIYA UMUBYEYI W’IMANA, 1 MUTARAMA 2021
Amasomo: Ibar 6, 22-27; Gal 4, 4-7; Lk 2, 16-21
Bavandimwe ku ya mbere z’ukwezi kwa mbere tuzirikana Ku ngingo ebyiri z’ingenzi nk’abemera Kristu. Iya mbere ni umunsi wa Bikira Mariya nyina w’Imana. Iya kabiri ni intangiririro y’umwaka (ubunani). Amasomo liturgiya yaduteguriye kuri uyu munsi na yo aragaruka kuri izo ngingo uko ari ebyiri: guhimbaza Bikira Mariya Nyina w’Imana (Nyina wa Jambo) no gutangira umwaka mushya.
Duhereye ku isomo rya kabiri n’ivanjili by’uyu munsi baratubwira neza ko Bikira Mariya ari nyina w’Imana: “Igihe cyagenwe kigeze Imana yohereje umwana wayo avuka ku mugore (gal 4,4-7). Nta wundi wabyaye umwana w’Imana utari Bikira Mariya nk’uko ijambo ry’Imana ridahwema kubidusobanurira ariko na Kiliziya ibishimangira mu nama nkuru yayo yabereye i Efezi muri 431 ndetse na Bikira Mariya akabyibutsa ubwo yabonekeraga i Kibeho mu Rwanda mu 1981. Ni ukuri rero dukwiye kubakiraho ubuzima bwacu kandi tukakugeza no ku bandi ko Bikira Mariya ari nyina w’Imana akwiye icyubahiro n’ubwo we yicisha bugufi: “ibyo byose akabishyingura mu mutima we” nk’uko ivanjili yabigarutseho (Lc 2,16-22).
Indi ngingo tuzirikana ni uko twatangiye umwaka mushya. Mu ntangiriro z’umwaka ni igihe cyo kwifurizanya ibyiza no guharanira gukora neza no kubiba amahoro mu bo tubana. Ni igihe cyo gusabirana umugisha. Mu isomo rya mbere ryo mu gitabo cy’ibarura twumvise ko gutanga umugisha bituruka mbere na mbere ku Mana bigakomerezwa mu bahagarariye umuryango wayo ari bo bahungu ba Aroni. Ubu ni abasaseredoti bawutanga mu izina ry’Imana. Batweretse amagambo akoreshwa mu gutanga umugisha: “Uhoraho aguhe umugisha kandi akurinde akurebane impuhwe agusakazeho inema ze, akwiteho aguhe amahoro”. Tubeho mu kwemera twifurizanye ibyiza.
Nyina wa Jambo adusabire .
Padiri Emmanuel Sindayigaya


text:
Uko Inzobere mu buzima bwo mu mutwe zisobanura “Guhanga Udushya”
Guhanga udushya ni iki? Guhanga udushya birangwa n’ ubushobozi bwo kugira ibitekerezo bishya, gukoresha ibintu cyangwa amakuru mu buryo bushya cyangwa buvuguruye.
Bishobora kugaragara ku bitekerezo by’ imishinga minini yemerera abantu guhindura isi, nko kuvumbura ibikoresho bihindura uko abantu babayeho, cyangwa ibikorwa bito byo kurema nko gushaka uburyo bushya bwo gukora imirimo mu buzima bwa buri munsi.
Uragera ku musozo wamenye icyo guhanga udushya ari cyo n’ igihe ari ngombwa ko biba.
Muri iyi nkuru kandi uramenya intambwe zitandukanye wakurikira bikongera ubushobozi bwawe bwo guhanga udushya.
Guhanga Udushya ni iki?
Kwiga uko bahanga udushya byaba inzira ikomenye. Si ibyo kuba ari ingingo ikomeye kuyisobanura ubwayo, ariko nta buryo buhari bwo kuyiha ubusobanuro. Ibisobanuro byinshi bitangwa n’ abantu bavuga ko guhanga udushya ari uburyo bwo gukemura ibibazo cyangwa kurema ibintu bishya, mu buryo bushya.
Ibintu bibiri by’ ibanze bigize guhanga udushya ni:
Umwimerere: igitekerezo kigomba kuba ari ikintu gishya kitari ukwagura ibyari bihari.
Kugira umumaro: igitekerezo gikeneye kuba cyashyirwa mu bikorwa, gikora cyangwa gifitiye abandi akamaro.
Ni Ryari Guhanga Udushya Biba?
Mu gitabo cyitwa “Creativity: Flow and Psycholoy of Discovery and Invention” inzobere mu buzima bwo mu mutwe Mihaly Csikszentmihalyi yavuze ko guhanga udushya bishobora kuboneka ku bantu mu buryo butandukanye. Harimo:
Abantu bareba cyane, bumva bashishikaye, kandi bafite ibitekerezo byinshi bidasanzwe.
Abantu babona isi ari nziza, bagira ibitekerezo kandi bakikorera ubuvumbuzi ku giti cyabo. Aba bantu bakora ubuvumbuzi buzwi nabo ubwabo gusa.
Abantu bakora ibikorwa bishimwa kandi bikamenywa n’ isi yose. Abavumbuzi n’ abanyabugeni nka Thomas Edison na Pablo Picasso bari muri iki cyiciro.
Ubwoko bwo Guhanga Udushya
Abahanga bavuga ko hari ubwo kubatandukanye bwo guhanga udushya.
Hari abantu bagira ibitekerezo by’ umumaro ariko bikamenywa nabo ubwabo gusa.
Hari abatekereza buri munsi bagamje gushaka ibisubizo by’ ibibazo bihari. Ubu bwoko bwo guhanga udushya bufasha abantu kubonera umuti ibibazo bagenda bahura nabyo buri munsi kandi bikibanda ku guhindura aho bari cyangwa bakorera.
Hari udushya duhangwa n’ abahanga bafite ubumenyi kandi bazobereye mu kintu runaka. Aba bantu bahanga udushya mu mwuga wabo ariko imirimo yabo ntimenywe n’ abandi bantu.
Hari udushya tuboneka ko turi ku rwego rwo hejuru mu gice cy’ imirimo runaka. Ubu bwoko bwo guhanga udushya dutuma abantu bahabwa ibihembo no gukuzwa kandi akenshi dutera impinduka mu buzima bw’ abatuye isi. Harimo guhanga udushya mu buvuzi, ikoranabuhanga n’ ubugeni.
Ni Iki Gikenewe Mu Guhanga Udushya?
Csikszentmihalyi (inzobere yavuzwe hejuru) avuga ko abantu bahanga udushya bagira ibibaranga bituma bagira ibitekerezo bishya kandi byiza. Bimwe muri ibyo harimo:
Imbaraga: abantu bahanga udushya bagira imbaraga z’ umubiri no mu mutwe. Ariko kandi, bamara igihe kinini batekereza cyangwa bagaruka ku bintu bishya bashobora gukora.
Ubuhanga: inzobere mu mitekererze n’ imyitwarire bavuga ko ubuhanga bugira uruhare runini mu guhanga udushya. Mu cyigwa cyitwa Terman cyakozwe ku bana bafite impano, abashakashatsi babonye ko ikigero gihanitse cy’ imitekerereze gikenewe kugira ngo abantu bahange udushya, ariko abantu bose bafite ubwenge kuri urwo rugero ntago bahanga udushya. Csikszentmihalyi (inzobere yavuzwe ejuru) yizera ko abantu bahanga udushya bagomba kuba ari abahanga, ariko bakemera ko babona ibintu mu buryo budasanzwe.
Imyitwarire myiza: abantu bahanga udushya, ntibicara hamwe ngo ibintu bibizanire. Baracokoza, ariko kandi bakarangwa n’ imyitwarire iboneye mu gihe bakora imirimo yabo cyangwa ibyo bakunda.
Guhanga udushya n’ imiterere bwite
Hari ibiranga imiterere y’ umuntu bifite aho bihuriye no guhanga udushya. Imiterere bwite y’ umuntu irimo ibice bitanu:
Gufungukira ibintu bitandukanye
Gukora neza
Kwisanzura
Ubufatanye
Kwitinya
Buri gice ifite impera ebyiri, bisobanuye ko hari urugero runini n’ uruto, cyangwa hagati yabyo.
Gufungukira ibintu bitandukanye ni kimwe mu bigize imiterere bwite y’ umuntu ifite aho bihuriye no guhanga udushya. Abantu bafite urugero runini rwo gufunguka akenshi bagira ibitekerezo bishya. Akenshi baba bashaka kumenya ubwiza bw’ ikintu no kukigerageza, guhura n’ abantu bashya mu buzima bwawo no kwita ku bitekerezo bitandukanye byibanda ku kintu kimwe.
Ariko kandi, ibindi biranga imiterere y’ umuntu bishobora kugira uruhare mu guhanga udushya. Kumva wifitemo imbaraga, amatsiko no kudacika intege bishobora kugena uko umuntu agira ibitekerezo bishya no gushaka ibisubizo ku bibazo byagaragaraye.
Uko Wazamura Urugero rwo Guhanga Udushya
Nubwo hari abantu bakura bahanga udushya muri kamere yabo, hari ibintu ushobora gukora ukazamura urugero rwo guhanga udushya.
Uburyo bwagufasha mu kongera urugero uhangaho udushya burimo:
Kwibanda ku bitekerezo bisya: gufungukira ibintu ni kimwe mu bigize umuntu bifitanye isano ikomeye no guhanga udushya. Wibande ku bushake bwo kugerageza ibintu bishya kandi wemere utekereze kuri buri kintu mu buryo bwiza.
Nturambirwe: guhanga agashya si ukwicara ngo utegereze ko biza mu mutwe. Abantu bahanga udushya bamara igihe kinini bakora kugira ngo bagere ku kintu gishya. Imbaraga zabo si buri gihe zitanga umusaruro, ahubwo ntibacika intege kuko bakoresha ubusobozi bafite bakubaka ikintu gishya.
Gira umwanya wo guhanga udushya: icyiyongera ku muhate no kutarambirwa, ni uko ukeneye kwiha igihe cy’ umwihariko ukajya ushyira imbaraga mu guhanga udushya. Ibi bishobora kuba, ugafata umwanya muto buri munsi cyangwa buri cyumweru, ugatekereza, ugakora, ukiga cyangwa ugahanga ikintu gishya.
Csikszentmihalyi yavuze ko guhanga udushya bisaba imbaraga n’ imyitwarire myiza. Nkuko Thomas Edison yabivuze, kugira ubwenge ni 1% by’ umuhate na 99% byo ukora.
Guhanga udushya ni ingingo ikomeye kandi abashakashatsi baracyayikoraho hagamijwe kumva neza ibintu bitandukanye bigira uruhare ku bushobozi bw’ umuntu kugira ngo atekereza guhanga udushya, Nubwo abantu bifitemo ubushobozi karemano bwo gukora, hari ibintu bitandukanye kugira ngo ukomeze ubwo bushishozi.
Umuhanzi waharaniye uburenganzira bw’ ikiremwamuntu Maya Angelou nawe yavuze ko ibitekerezo byo guhanga udushya bifasha kuzamura urwego rwo kuduhanga. Icy’ inenzi ni ukubikora kandi ntiwabimara. Uko ubikoresha cyane, niko wunguka byinshi. Niko yavuze


text:
Inyigisho yo ku wa kabiri w’icyumweru cya 2 cy’Igisibo
Ku ya 26 Gashyantare 2013
Padiri Alexandre UWIZEYE
« Uzicisha bugufi azakuzwa » (Mt 23, 1-12)
Bavandimwe, mu Ivanjili y’uyu munsi, Yezu aracyaha Abigishamategeko n’Abafarizayi. Ntabwo arwanya ubwenge n’ububasha bafite bwo gusobanura amategeko ya Musa. Ntabwo ari umurimo wabo arwanya ahubwo imwe mu mikorere n’imyafatire idahwitse. Icyo batumvikanaho na Yezu ni uko amagambo y’inyigisho zabo nziza , zitanganywe ubuhanga atajyana n’ibikorwa byabo. Ibyo bigisha ni byiza. Ikibazo ni uko batabishyira mu bikorwa. Ubanza mu kinyarwanda umuntu yabyita uburyarya.
Koko rero, Imana ishaka ko abagize umuryango wayo bose bayumvira, bagakurikiza amategeko yayo bityo bakabaho. Mu ishyirwa mu bikorwa ry’uwo mugambi abigishamategeko ntibatanga urugero rwiza. Muti ese kubuhe buryo ?
Mbere na mbere, bakorera abantu amategeko aremereye ariko bo ntibayakurikize. Batandukanye cyane na Yezu wubahiriza amategeko yose, akabikorana ubugwaneza no kwiyoroshya, kandi akaruhura abarushye n’abaremerewe n’imitwaro (reba Mt 11,28-30)
Ikindi Yezu abanenga ni uko muri byose bakorera kugira ngo abantu bababone. Biyerekana nk’intangarugero ariko by’inyuma gusa, bya nyirarureshwa ; bidashinze imizi mu mutima. Ni iyobokamana ry’imihango idahindura ubuzima bwa buri munsi. Ni bya bindi Uhoraho yavugaga ati « Umuryango wanjye unyubahisha umunwa gusa, nyamara umutima wabo undi kure ». Mbese twabagereranya na babandi bahimba ba « Nyirabacyakuryinyo ». Ubundi bagaharanira ibyubahiro, kuvugwa neza n’abantu, amashyi, kwemerwa n’abanyapolitiki n’abandi banyabubasha n’ibindi. No mu myambarire ijyanye n’iyobokamana naho barangwa no gukabya bagamije kwibonekeza.
Yezu arabwira rubanda n’abigishwa be ko batagomba kwigana abafarizayi n’abanditsi. Niwe bagomba kureba no kureberaho. Nk’uko yaranzwe no kwihindura ubusabusa ariko nyuma yaho akazakuzwa (reba Fil 2,6-12), abakristu basabwa gutera ikirenge mu cye bityo bakazakuzwa.
Ese inyigisho zikubiye muri ariya magambo zireba abakristu bose ?
Dushobora gukeka ko ariya magambo ya Yezu areba abigisha Ijambo ry’Imana muri iki gihe ni ukuguga Papa, abepiskopi, abapadiri n’abandi bafite ubutumwa bwihariye muri Kiliziya. Yezu arabibutsa ko bagomba kubera urugero abo bashinzwe kwigisha, gutagatifuza no kuyobora kandi ko muri byose bagomba kurangwa n’ubwiyoroshye. Ni byo rwose. Yezu niwe Mushumba mukuru, niwe nyir’intama. Atora abashumba baragira mu izina rye. Abo bashumba bagomba guhora bazirikana ko ububasha bafite atari ubwabo bwite, ari ubwo Kristu abatiza. Igihe kizagera batange raporo y’uko babukoresheje. Bityo rero basabwe guharanira buri gihe gukurikiza urugero rwa Yezu Mushumba mwiza, utarazanywe no gukorerwa, ahubwo waje gukorera abandi no gutaga ubugingo bwe (reba Mt 20,28). Muribuka ko mbere y’uko adupfira yogeje ibirenge by’intummwa ze. Arangije aziha igisobanuro cy’icyo gikorwa kidasanzwe. (Koza ibirenge wari umurimo usuzuguritse cyane ku buryo wakorwaga n’abacakara b’abanyamahanga. Nta muyahudi wozaga undi ibirenge.) “Aho mwumvise ibyo maze kubagirira? Munyita Umwigisha na Nyagasani, ni koko muvuga neza kuko ndi we. Ubwo rero mbogeje ibirenge, kandi ndi Nyagasani n’Umwigisha, namwe murage mwozanya ibirenge ubwanyu. Ni urugero mbahaye, kugira ngo uko mbagiriye, abe ariko namwe mugirirana ubwanyu” (Yh 13,12-15). Tuzabizirikana ku buryo burambuye ku wa kane mutagatifu.
Icyakora ntihagire uwicinya icyara, ngo arebe gusa abayobozi ba Kiliziya. Ku bwa Batisimu, buri mukristu yasizwe amavuta ya krisma, amavuta ahumura neza, bityo aba byuzuye umusaserodoti, umuhanuzi n’umwami. Kubwa batisimu buri mukristu, ayobowe na Roho Mutagatifu, afite uruhare mu butumwa bwa Kiliziya. Twese, ari abayobozi n’abayoborwa, ari abashumba n’intama, Yezu aradushishikariza kurangwa no kwiyoroshya no gutanga urugero rwiza, amagambo akajyana n’ibikorwa. Amasengesho tuvuga n’amasakramentu duhabwa bikera imbuto z’urukundo n’ubwiyoroshye . Igisibo gikomeze kibidufashemo.


text:
ITANGAZO RY’IPIGANWA
ISOKO NO.1/UG/UMWAKA WA 2022-2023.
INYITO Y’ISOKO: KUGEMURA IBIKORESHO NO GUTANGA SERIVISI ZITANDUKANYE MU RUGANDA RWA UFACO GARMENTS LTD BIKENEWE MU MWAKA WA 2022-2023A
Ikigo cya Ufaco Garments Ltd, giherereye mu cyanya cyagenwe inganda I masoro mu murenge wa Ndera, kiramenyesha ibigo by’ubucuruzi na ba Rwiyemezamirimo babyifuza bujuje ibyangombwa bisabwa mu gupigana kandi babifitiye ubushobozi ko rUfaco Garments Ltd ishaka gutanga amasoko y’ipiganwa mu byiciro (Lots) bikurikira:
ICYICIRO CYA 1: Kugemura ibikoresho by’isuku (cleaning materials)
ICYICIRO CYA 2: Gutera imiti yica udukoko mu ruganda
ICYICIRO CYA 3: Gutwara ibishingwe byo mu ruganda
ICYICIRO CYA 4: Kugemura ibikoresho byifashishwa mu kudoda (accessories).
ICYICIRO CYA 5: Kugemura ibitambaro byifashishwa mu kudoda imyenda (Fabrics)
ICYICIRO CYA 6: Gutanga Insurance y’inyubako uruganda rukoreramo (Building Property)
ICYICIRO CYA 7: Kugemura ibikoresho by’amazi, by’umuriro, by’ubugeni n’ubwubatsi ku ruganda.
ICYICIRO CYA 8: Isoko ry’aho kwamamariza ibikorwa bya Ufaco Garments Ltd (TV and Radio).
ICYICIRO CYA 9: Kugemura ibikoresho byifashihwa mu butabazi bw’ibanze (first aid) ku ruganda (pharmacy)
ICYICIRO CYA 10: Kugemura ibikoresho byo gutwaramo imyenda (packaging) ku ruganda
Abifuza gupiganira aya masoko bashobora kubona ibitabo bikubiyemo amabwiriza agenga ipiganwa mu bunyamabanga nshingabikorwa bwa Ufaco Garments Ltd, ku cyicaro gikuru kiri aho inganda zikorera (Kigali Free Economic Zone)mu Murenge wa Ndera mu Karere ka Gasabo .
- Ibitabo by’ipiganwa biboneka ku ruganda guhera tariki ya 25/08/2022, mu masaha yakazi nukuvuga kuva saa mbiri za mugitondo(8:00 am) kugeza saa cyenda z’amanwa(15:00 pm)
- Ufata igitabo agomba kuba yishyuye amafaranga ibihumbi icumi(10,000 frw) adasubizwaa kuri konti no.00004-01390236939-76 ya Ufaco Garments Ltd iri muri bank ya Cogebank akaza yitwaje inyemezabwishyu(original bank slip)
3.Amabahasha afunze neza arimo ibyangombwa bisabwa by’umwimerere(original) cyangwa se kopi iriho umukono wa noteri, na kopi eshatu zigitabo cy’ipiganwa,bigomba kuba byagejejwe mu bunyamabanga bw’uruganda rwa Ufaco Garments Ltd, bitarenze tariki ya 02 /09/2022 saa yine za ku manwa.
Gufungura amabaruwa bizakorerwa mu ruhame rw’abapiganwa tariki ya 02/9/2022 guhera saa sita za ku manwa mu cyumba cy’inama cya Ufaco Garments Ltd.
Bikorewe i Kigali, ku wa 24/08/2022
Umuyobozi mukuru w’uruganda
UMURERWA Fabiola
4,821 All the time, 1 To day


text:
Muri iki gihe imbugankoranyambaga ni kimwe mu bintu bitwara umwanya mwinshi w’abantu mu buzima bwabo bwa buri munsi aho bamwe baba birebera amafto cyangwa se amakuru atandukanye anyuraho gusa ariko hari n’abajyaho bagiye kwiteretera abakobwa baho dore ko baba banahari.
Nubwo bwose rimwe na rimwe hari abatereta bikarya, abenshi buriya ntibicamo nkuko bigaragazwa n’amafoto tugiye kubereka hano. (Mukaba muratwihanganira ku batuma icyongereza kuko menshi muriyo yo ariho ubutumwa bwanditse mu cyongereza gusa turagezageza kugenda tubasobanurira amwe n’amwe.
Aho umusore atangira aramutsa umukobwa amubaza niba bashobora gusohokana undi akamuhakanira yivuye inyuma umubwira ko ibyo gusohoka bitamushishikaje, maze umosre yazana ibya amafaranga umukobwa akamusubiza nabi amubwira ko afite akazi kamutunze.
Uwo we aba arimo ataka umukobwa ndetse anamugezaho ibyifuzo byo kuryamana nawe gusa ntago yigeze abona igisubizo.
Uyu we atangira abwira umukobwa uburyo afite amabere maze umukobwa mukumusubiza akamubaza niba abona aricyo kintu gikwiye yo kubwira umukobwa bwa mbere umusore ati “Ntago ari buri wese mbibwira gusa wowe nuko mbona udasanzwe” gusa uburyo umukobwa umusubiza bimwereka ko ibyo yavuze yabigaye cyane.


text:
Bafite agahinda ko gutandukanywa n’abana n’abagabo babo
Dusabe Jackline na Mutuyimana Epiphanie bishimiye gutaha mu gihugu cyabo, ariko na none bari mu gahinda gakomeye nyuma yo guteshwa abana n’abagabo babo b’Abagande.
Ku wa kane tariki 12 Kanama 2021, ku mupaka wa Kagitumba hagejejwe Abanyarwanda 32 bari bafungiye mu gihugu cya Uganda bashinjwa kuba maneko b’u Rwanda.
Bari bagizwe n’abagabo 24 abagore batanu n’abana batatu, bose bakaba bari bafungiye mu Karere ka Mbarara ariko baturutse mu bice bitandukanye bya Uganda harimo abafashwe baje gusura imiryango yabo mu Rwanda.
Dusabe Jackline ababyeyi be batuye mu Murenge wa Matimba mu Karere ka Nyagatare, yashakanye n’umugabo w’Umugande mu mwaka wa 2016 bakaba bari batuye i Mbarara. Yafashwe aje gusura ababyeyi be ariko umwana umwe afite amusiganye na se.
Avuga ko atazi amaherezo y’ibibazo bye kuko gusiga umwana we n’umugabo bashakanye kandi atazi igihe azongera kubabonera bitazamworohera mu buzima.
Ati “Umugabo ni Umugande, asigaranye n’umwana umwe dufitanye. Yego ndatashye nk’uko nari nahagurutse nje gusura ababyeyi ariko se nzongera kubona umwana wanjye ryari? Yenda umugabo ntibimbabaje cyane ariko se umwana wanjye urumva azamva mu mutwe?”
Mutuyimana Epiphanie yavuye mu Rwanda mu mwaka wa 2001 agiye gushaka akazi, ahashakira umugabo w’Umugande bari bafitanye umwana umwe w’umuhungu, bakaba bari batuye i Kampala.
Mutuyimana yafatiwe i Mbarara ku wa 05 Kamena 2021, ari mu modoka aje mu Rwanda gusura ababyeyi be.
Mu gahinda kenshi avuga ko atazi niba azongera kubonana n’umugabo we n’umwana.
Agira ati “Simbizi, umwana wanjye n’umugabo wanjye niba nzongera kubabona. Simfite icyo kuvuga ntegereje iherezo ryabyo. Gusa ngiye kwiberaho mu gahinda nyine nta kundi, icyakora ndi muzima”.


text:
Huye: Mudugudu n’abanyerondo bakurikiranyweho gukubita umugabo n’umwana we
Umukuru w’Umudugudu wa Ngoma ya 3 uherereye mu Murenge wa Ngoma mu Karere ka Huye, hamwe n’abanyerondo bane, ubu bafungiye kuri sitasiyo y’Urwego rw’Ubugenzacyaha (RIB) ya Ngoma, mu gihe bagikorwaho iperereza ku cyaha cyo gukubita umugabo n’umwana we.
Nk’uko bivugwa na bamwe mu batuye mu Murenge wa Ngoma bageze ahabereye iki cyaha, mu ijoro ryo ku wa Mbere tariki 5 Nzeri 2022, Mudugudu bita James Muhirwa, ngo yabwiye abanyerondo gukubita uyu mugabo, bamusanze aho yigishirizaga umukobwa we imodoka ku kibuga cyo kuri paruwasi gatolika ya Ngoma.
Umwe mu batuye i Ngoma yagize ati “Babanje kumumeneraho ibirahure by’imodoka, hanyuma asohotse mu modoka baramwadukira barakubita, banamuciraho imyenda. Umukobwa yabonye abanyerondo bibasiye se cyane, ahamagara musaza we wari uri mu rugo ngo amutabare, ahageze na we arakubitwa binakomeye kuruta uko se yari yakubiswe.”
Ibi ngo byabaye mu masaa moya za nijoro, kandi ngo abakubise uyu mugabo bavugaga ko bamuziza gusambanyiriza umwana w’umukobwa kuri icyo kibuga.
Icyakora ngo ntibyari byo kuko uwo mugabo yari yavuye ku kazi hafi saa kumi n’ebyiri z’umugoroba, agataha yihuta ajya gufasha umukobwa we witeguraga kujya gukorera perimi. Abamukubise basanze yari akirimo kumwigisha.
Undi mu bageze ahabereye icyo kibazo agira ati “N’iyo uyu mugabo aza kuba ari kumwe n’undi muntu utari umukobwa we, basambanira mu modoka, ntabwo Mudugudu yagombaga gutegeka abanyerondo kumukubita, bari guhamagara polisi ikaba ari yo igira icyo ibikoraho.”
Umuvugizi wa RIB, Dr Thierry Murangira, avuga ko abafashwe ku bw’iki cyaha cyo gukubita no gukomeretse ku bushake ari abagabo batanu, ari bo James Muhirwa uyobora Umudugudu wa Ngoma ya 3, n’abanyerondo bane ari bo Ezechiel Nsabumuremyi, Naason Ishimwe, Innocent Kubwimana na Niyomugabo.
Agira ati “Iperereza kuri aba bagabo rirakomeje, dosiye zabo zirimo gukorwa kugira ngo zishyikirizwe ubushinjacyaha mu gihe cyagenwe n’itegeko. Ibyaha baramutse babihamijwe n’urukiko, bashobora guhanishwa igifungo kiri hagati y’imyaka itatu n’itanu n’amande ari hagati y’ibihumbi 500 na miliyoni imwe.”
Dr Murangira yaboneyeho gusaba abantu kugira ubworoherane, avuga ko igihe hari icyo batumvikanyeho bidakwiye ko umwe akubita undi cyangwa ngo yihorere.
Ati “Icyo dusaba abantu ni ukugira ubworoherane, ibyo batumvikanyeho bakagana ubuyobozi buba bwarashyizweho. Kwihanira no gukubita ni ibyaha bihanwa n’amategeko, uburyo waba urimo bwose n’umwanya waba urimo wose.”


text:
Perezida Paul Kagame kuri uyu wa Gatanu yakiriye indahiro z’abacamanza batatu barimo uw’Urukiko rw’Ikirenga, Dr Aimé Karimunda Muyoboke, wari usanzwe ari Perezida w’Urukiko rw’Ubujurire.
Usibye Dr Muyoboke, abandi barahiye ni Perezida w’Urukiko rw’Ubujurire François Régis Rukundakuvuga wagiyeho asimbuye Dr Karimunda ndetse na Perezida w’Urukiko Rukuru rw’Ubucuruzi, Clotilde Mukamurera wari umaze igihe ari umucamanza muri uru rukiko.
Abarahiye uko ari batatu bahawe iyi myanya kuwa 21 Mata 2021 na Perezida Paul Kagame.
François Régis Rukundakuvuga yarahiriye kuba Perezida w’Urukiko rw’Ubujurire nyuma y’igihe kirekire ari Umugenzuzi Mukuru w’Inkiko, aho yavuye kuri uwo mwanya agirwa Umucamanza mu Rukiko rw’Ikirenga.
Perezida Kagame mu ijambo rye, yavuze ko ubutabera bukwiriye kwizeza ko abarenze ku mategeko babihanirwa ku buryo bakwirinda kuzabisubira.
Ati “Abaturage batakaza icyizere mu butabera, iyo babona ko kurangiza imanza bitubahwa kuko harimo ruswa n’ubundi buriganya, aho gukemura ibibazo bizamura izindi manza nyinshi.”
Umukuru w’Igihugu yavuze ko abaturage uko baba bangana kose, bakabona ko urwego rw’ubucamanza rurimo ruswa, kandi rukoreshwa n’abafite ubushobozi cyangwa imbaraga, aba ari ibintu bikwiriye kwibazwaho, hagashakwa icyakorwa kugira ngo bihinduke.
Yavuze ko uko u Rwanda rukomeza kwaguka mu bukungu, ari nako n’ibyifuzo by’abaturage byaguka bityo ko ubutabera bukwiriye kwita ku kurwanya ibyaha bimunga ubukungu.
Ati “Ubukungu bw’igihugu cyacu bukomeje gukura no kwaguka, uko bukura niko ibyifuzo by’abanyarwanda bateze ku gihugu cyabo byiyongera, urwego rw’ubutabera rugomba gukurikiranira hafi iryo zamuka ry’ubukungu n’imibereho y’abanyarwanda rukabigiramo uruhare n’ah’ubundi inshingano zaba zitumvikana batagize urwo ruhare.”
Yatanze urugero avuga ku ntego igihugu gifite zo kwimakaza ikoranabuhanga, agaragaza ko zidashobora kugerwaho mu gihe ibyaha bikoreshwa ikoranabuhanga bitarwanyijwe.
Ati “Nabaha n’ingero, intego zacu zo mu ikoranabuhanga ntizagerwaho tudahanganye n’ibyaha bikorerwa kuri murandasi, ishoramari n’amasezerano mpuzamahanga bifasha gushyigikira ubukungu, ariko ibyo biba iyo hari icyizere cy’uko ibyasezeranyijwe bizaboneka, bigashingira kandi k’uko ubutabera bukurikirana ibyo bikorwa, n’ahakozwe amakosa agahanwa.”
“Amabanki ntashobora kubaho, niba abayafitiye imyenda bashobora kubaho bakoresha inzego z’ubutabera mu gutinda kwishyura cyangwa se ntibanishyure na busa. Amasezerano ntacyo yaba amaze niba ubutabera budashobora kwizeza ko abagerageza kuyatesha agaciro batubahiriza amategeko bakumirwa bakabihanirwa ndetse kenshi iyo bibaye ngombwa bakabihanirwa biremereye bituma bakwirinda kuzanabisubira cyangwa se n’abandi kugana iyo nzira.”
Umukuru w’Igihugu yavuze ko inzego z’ubutabera zigomba gushyigikira iterambere n’umuco wo kubahiriza amategeko, abacamanza bagahora ku isonga mu kubahiriza amategeko bo ubwabo bikanakomereza mu batuye u Rwanda.
U Rwanda ruri ku mwanya wa 37 ku Isi mu gipimo mpuzamahanga cy’uko ibihugu bigendera ku mategeko.


text:
Abafite ubumuga bakurikiranwa n’ikigo ‘Izere Mubyeyi’ baragaragaza impinduka mu mibereho yabo
Ikigo cyakira abana bafite ubumuga bwo mu mutwe cyitwa ‘Izere Mubyeyi’ giherereye mu Karere ka Kicukiro mu Murenge wa Kanombe, kiratangaza ko abana cyakira bagaragaza impinduka kandi bakagera ku bumenyi butuma bagira ibyo bikorera.
Icyakora Umuyobozi uhagarariye umuryango washinze icyo kigo cyitwa Izere Mubyeyi witwaMukashyaka Agnes avuga ko umusanzu utangwa n’ababyeyi ku gihembwe ungana n’ibihumbi cumi na bitanu (15.000frw) udahagije, akifuza ko abandi bafatanyabikorwa bamwegera bakamufasha kwita kuri abo bana.
Uwo muyobozi avuga ko mu rwego rw’uburezi budaheza nyuma yo gutangirira ku bana bafite ubumuga bwo mu mutwe, ubu banatangije ishuri ry’incuke ku badafite ubumuga aho kugeza ubu abana 32 badafite ubumuga, abandi 55 bo bakaba bafite ubumuga butandukanye.
Avuga ko iyo umubyeyi adashoboye kwishyura ayo mafaranga ishuri ryaka, akora indi mirimo ku ishuri nko guhinga no kubagara imboga n’indi myaka bikabarirwa amafaranga, hakaba n’abakene bafite ibyangombwa by’uko bakennye cyane batagira icyo bishyura, izo zose zikaba ari imbogamizi mu kwita ku barimu n’ubuzima bw’abana.
Agira ati “Ni imwe mu mbogamizi dufite bituma abarezi badahembwa kuko babona intica ntikize yo kugura agasabune, ni ikibazo gikomeye dufite kuko ubundi bushobozi buva mu bagiraneza kandi nabwo ntibuba buhagije ngo twakire abana benshi tunite ku barimu babo”.
Avuga ko n’ubwo bigoye kwita ku buzima bw’abo bana, hari impinduka nyinshi zagaragaye ku bamaze kwakirwa kuko bageze ku rwego rushimishije ugereranyije n’uko batangiye, dore ko hari n’abatangiye kwitabira ibikorwa by’ubukorikori byo kwikorera ibikoresho bito bito bibyara amafaranga.
Ibyo kandi byemezwa n’ababyeyi ba bamwe mu bana babazanye bameze nabi, hakaba hari ibyo bamaze kunguka birimo kuba abana basigaye bazi kwiyitaho kwikorera isuku, gusoma no kwandika ndetse no kubara.
Kwitonda Innocent wazanye umwana we afite ibibazo byo mu mutwe bishingiye ku kuba atarabanye n’ababyeyi be, avuga ko umukobwa we w’imyaka itanu ubu ageze ku rwego rwiza kuko icyo kibazo cyakemutse akaba ameze neza nk’abandi bana.
Agira ati “Ibibazo yaje afite byatewe n’akazi nakoraga bishingiye ku kuba atarabanye n’ababyeyi, yari afite ibibazo bigoranye. Naganiriye n’abarezi mfata umwanzuro wo kujya muzana igihembwe cyose, ntacyo yari ashoboye kubera kumuharira abakozi ariko byarakemutse. Azi ubwenge mu ishuri kandi bigaragara ko ageze ku rwego rwiza mu masomo”.
Kwitonda agira inama abandi babyeyi ko bakwiye kwita ku burere bw’abana kuko iyo batitaweho byateza ibibazo bikomeye birimo n’ubumuga bwo mu mutwe, kuko abakozi bonyine badafite ubushobozi bwo kwita ku bana.
Yemeza ko amafaranga bishyura ari make ugereranyije n’imvune n’ubwitange bw’ubuyobozi bw’ishuri, na we akaba asanga hakwiye kugira igikorwa ngo umwana uharererwa abashe kugera ku ireme ry’uburezi bukenewe.
Umwe mu bana barererwa mu kigo ‘Izere Mubyeyi’ waje afite ubumuga bwo mu mutwe n’ingingo ze zidakora neza, avuga ko ingingo ze zatangiye gukanguka kandi agatangira kugira ubumenyi agenda amenya burimo n’ubukorikori.
Avuga ko byatumye anitabira imikino y’abana bafite ubumuga mu mahanga, ku mugabane wa Aziya ahagarariye u Rwanda akaba yarazanye umudari wa Feza, akaba asanga abana bafite ubumuga iyo bitaweho bagira ibyo bigezaho.
Umuyobozi w’ikigo cyitwa ‘Be Ambassador of Hope Center’ gikora ubukorikori gifasha abo banyeshuri kumenya gukora ibijyanye n’ubugeni, atangaza ko iyo abafite ubumuga bwo mu mutwe bitaweho biga bagafata kandi bikabagirira umumaro.
Avuga ko umwana ufite ubumuga bwo mu mutwe iyo ari gukora ibihangano bitandukanye, ubwonko bwe bugenda buhumuka akazamura igipimo cy’imitekerereze, kandi ingingo ze zitakoraga zigatangira kumenyera gukoreshwa.
Agira ati “Abo dufite bamaze amezi atatu ariko batangiye kumenya ibintu bitandukanye, kwiga ubugeni bizamura igipimo cy’imitekerereze y’umwana ufite ubumuga bwo mu mutwe akagira ibyo amenya, kandi akabikurikiza neza bigatanga umusaurro. Abo dufite tuzamarana umwaka bazaba bamaze kumenya byinshi”.
Ababyeyi b’abana bafite ubumuga bwo mu mutwe na bo bahamya ko uko bagera mu ishuri, bahindura imyitwarire kandi bakagira icyizere cyo kubaho no kugira bimwe bimarira bitandukanye n’uko babagaho mbere.


text:
Mu rukundo nta wifuza nabi kandi yashyizemo imbaraga ze zose kuko bibabaza cyane ndetse bikanavuna. Ku bakobwa rero, hari ibimenyetso bishobora kukwereka ko umuhungu muri mu rukundo agufata uko yishakiye ndetse igihe icyo ari cyo cyose mushobora gutandukana.
Hari ibintu bishobora kukwereka ko umuhungu
mukundana afite icyo agushakaho kuko ntiyagufata uko ashaka nta mpamvu yabyo.
Muri iyi nkuru, umunyamakuru wa INYARWANDA yagerageje kwereka abakobwa bimwe mu
byabereka ko abasore bakundana babafata uko bashaka kubera inyungu zabo bwite;
1.Ntafite
ubwoba bwo kukubura
Mukobwa, niba umusore mukundana atajya yumva ko
kukubura bimuhangayikishije rwose, ni ikimenyetso cy’uko akubuze ntacyo yaba
ahombye, bityo kugufata uko ashaka ni uko yumva ko utabona undi nkawe murekanye
kuko yumva waramuhenze.
2.Ntajya
akwihanganira
Umugabo ugufata uko yishakiye, agutura uburakari
kenshi, ntiyakihanganira ikosa ryawe ahubwo ahora akumvisha ko ari mu kuri
iteka ntanaguhe umwanya wo kwisobanura.
3.Ni
gake aguhamagara iyo wamubuze
Ugasanga wamuhamagaye uramubura, aho abiboneye
ntashobore kuguhamagara ngo amenye n’icyo washakaga kumubwira. Ahubwo agahora
aguha impamvu y’uko yari ahuze cyangwa yibagiwe kuguhamagara. Ni uko uko
agufata atari ibikwiye abakundana, agufata uko we abyishakiye gusa.
4.Ntashobora
kwemera ikosa rye
Mu buzima bivugwa kenshi ko nta muntu udakosa, ariko
umusore ufite icyo ashaka kuri wowe, nta na rimwe azabona ko yagukoreye ikosa
mukobwa mwiza, yumva ko kugusaba imbabazi ari igitutsi kuri we.
5.Wumve
udakwiriye
Niba utangiye kwiyumva nk’udashimwa, udakwiriye,
ukumva kubabara byakubereye inshuti mu rukundo rwawe, ni uko umukunzi wawe
ahora agufata nk’imburamumaro, akagupfobya uko yishakiye.
6.Kwitanga
kwawe ntikwitabwaho
Ugasanga urihiringa, ukitanga cyane ukanakora
ibishoboka byose ngo urukundo rwanyu rukomere. Niba agufata uko ashatse cyangwa
afite icyo agushakaho, ibyo uzakora byose bizaba impfabusa kuri we.
7.Nturi
inyambere kuri we
Umusore ugufata uko ashaka ntashobora gutuma wumva
ko uri uw’ingenzi mu buzima bwe. Ahubwo uzisanga uhora wibaza niba hari n’ikibanza
ufite mu buzima bwe bikuyobere.
8.Yibagirwa
cyane ibintu bikwerekeyeho
Twagiye tubigarukah kenshi koutuntu duto ari two
dukomeza urukundo cyane ndetse tukaba twanarusenya. Niba umusore atangiye
kwibagirwa ibikwerekeyeho, isabukuru, iminsi yihariye mu buzima bwawe,
ntazanita kumenya uko umeze kuko agufata uko yiboneye.
9.Ntashobora
kwibagirwa ikosa ryawe
Mu gihe ku ngingo ya 4 twavuze ko adashobora kwemera
ikosa ndetse no mu ya 2 tukagaruka ku kuba ahora yumva ari mu kuri, n’iyo
wamubera mwiza gute ntashobora kwibagirwa amakosa yawe, azahora ayakwibutsa ngo
akwereke ko uri umunyamabi gusa kuko uko agufata ni ibyo kugushakaho intonganya
gusa.
10.Ibyiza
umukoreye abifata nk’ibisanzwe
Iyo umukunzi wawe agufata uko yishakiye, ikiza cyose
wamukorera yumva ko byari inshingano zawe, n’ubwo waba ubikoze ari agashya ntazabyitaho
ahubwo kutabikora nibwo azakurakarira akaba yanakubwira nabi.
Ibyakwereka ko umukunzi wawe agufata uko ashaka byo
ni byinshi kuko buri wese agira uko areba agereranyije n’ibikwiye urukundo
koko. Mukobwa, niba umuhungu mukundana agufata gutya ese witeguye gukomezanya
nawe kugeza ryari? Utekereza ko impamvu yabyo ari iyihe? Umuti mwiza kuri byo
ni ukuganira n’umukunzi wawe, mukareba aho ikibazo kiri mukagikemura.
Byananirana n’ubwo ntawe tubyifurije, mukarekera aho mwembi kuryana imitima
kuko ntimwazubaka ngo rukomere igihe nta wishimiye undi.


text:
Niyoyita Ismaello winjiye mu muziki nka Olluwa nk'izina akoresha mu ruhando rwa muzika ni murumuna wa Bushali, ababyeyi babo bakaba bavukana. Yasohoye indirimbo ifite igisobanuro ku muziki we n’inzozi ze afite. Ni indirimbo ishingiye ku nkuru y’urukundo rwe n’umukobwa bakundanaga.
Olluwa aganira na inyaRwanda.com, yavuze ko ari umuhanzi wavukiye i Nyamirambo. Yahishuye ko yakuze yifuza kuzaba umuhanzi ukomeye agakora byinshi mu muziki nyarwanda, gusa byari bikomeye kuko nta bushobozi buhagije yari afite.
Avuga ko abifashijwemo na mukuru we Bushali wamweretse urukundo ndetse akamujyana muri Studio bwa mbere, atacitse intege ahubwo yakomeje kugerageza yumva ko rimwe hazagera agakora byiza mu muziki nyarwanda agatera ishema aho yavukiye.
Olluwa yakoreye ahantu henshi hatandukanye harimo Nigeria na Ghana kugira ngo akunde akore umuzikiwe neza, ariko biranga. Yabonye ko bizagorana agaruka ku ivuko i Nyamirambo ari bwo yahuye n’abavandimwe bakuranye bakora itsinda bise "AVO Present & Muzz Beat & Ginues on the on akaba ari nabo bari kumufasha gukora ibihangano bye.
Olluwa murumuna wa Bushali yinjiye mu muziki
Yagize ati’ ’Nagiye ngorwa no gukora ariko Bushali aramfasha cyane nk’umuhanzi mfatiraho icyitegererezo we n’abanyarwanda muri rusange siniteze kubatenguha.’’
"Ting Ting" ni indirimbo yanditswe na Olluwa ubwe, ikaba ishingiye ku nkuru y’umukobwa bakundanye amukunda akanamwemera. Ibintu byaje guhinduka ubuzima ntibwakomeza kuba bwiza, umukobwa ntiyamwizeye bituma batandukana asanga abasore bafite amafaranga.
Olluwa yazanye injyana ye mu muziki
Olluwa mu ifatwa ry'amashusho ya Ting Ting
KANDA HANO UREBE INDIRIMBO TING TING YA OLLUWA


text:
Ku itariki ya 18 n’iya 19 Ukuboza 2017 muri Kigali Convention Centre habereye Inama y’Igihugu y’Umushyikirano ya 15. Nyuma yo kungurana ibitekerezo hafashwe imyanzuro ikurikira:
1. Uburezi: Gukomeza gushyiraho ingamba n’impinduka za ngombwa zigamije kuzamura ireme ry’uburezi mu byiciro byose by’uburezi, gusuzuma ingengabihe y’amashuri, kunoza imyigishirize y’indimi,kongera amashuri yigisha ubumenyi n’ubumenyingiro no kurwanya impamvu zituma abana bata ishuri
2. Ubuzima: Kongera ibikorwa remezo no kurushaho kubaka ubushobozi bw’abakora mu rwego rw’ubuvuzi, gushyira imbaraga mu guhangana n’ibyorezo bitandukanye ndetse no kurushaho gutanga serivisi nziza;
3. Kurushaho gukangurira ababyeyi no kubaha ubumenyi mu mbonezamikurire y’abana bato, kwita cyane cyane ku mirire myiza, isuku no kurushaho guteza imbere amarerero y’abana.
4. Ubukungu: Kurushaho gukorana n’abikorera kugira ngo inganda n’abaturage babashe kubona amashanyarazi ku giciro gihendutse mu rwego rwo korohereza ishoramari
5. Kongera ubukangurambaga mu kwizigamira no kurushaho gufasha ishoramari ry’ibikorerwa imbere mu gihugu (Made in Rwanda, Start in Rwanda, Grow in Rwanda and Beyond) mu rwego rwo guhanga no kunoza umurimo ndetse no kugabanya icyuho hagati y’ibitumizwa n’ibyoherezwa mu mahanga.
6. Umuco: Gukomeza gusigasira indangagaciro zishingiye ku muco wacu no kurushaho kuzitoza abakiri bato n’abanyarwanda batuye mu mahanga kugirango zidufashe kwihuta mu iterambere;
7. Gukomeza gushimangira ubufatanye hagati y’inzego za Leta, ababyeyi, sosiyete sivile n’imiryango ishingiye ku madini n’amatorero mu kurushaho kwigisha ururimi rw’Ikinyarwanda bihereye mu muryango, mu mashuri, mu biganiro bitangwa mu bitangazamakuru,
8. Gushyiraho gahunda y’urugerero ruciye ingando kugira ngo urubyiruko rurusheho gukora imirimo ruri hamwe.


text:
Umuhanzi Evelyn Uwera uririmba indirimbo zihimbaza Imana yasohoye Indirimbo nshya irimo ubuhamya ku bushobozi n’ububasha bw’Imana.
Usibye kandi amagambo y’ihumure ari muri iyi ndirimbo, Hanakubiyemo ubutumwa buhamya imirimo myiza Imana ikora. Uyu muhanzi ubusanzwe avuka mu ntara y’uburasirazuba ariko akaba akorera umuziki we mu Mujyi wa kigali
Evelyn Uwera wakuriye muri korari zo mu itorero ry’abangirikani anasanzwe asengeramo ni umwe mu bahanzi bagira imyandikore myiza kandi ifasha imitima ya benshi mu baziha umwanya indirimbo ze, Uyu muhanzi amaze gukora Indirimbo Indirimbo amaze gukora zigera kuri 5 zirimo eshatu zifite Amashusho ndetse n’indi ebyiri z’amajwi gusa. Izo ndirimbo zirimo “Kuba ndiho”, “Lord,I need you”, “Nyongorera” na “Muririmbe” yashyize hanze mu masaha macye ashize.
Iyi ndirimbo Evelyn Uwera yasohoye bivugwa ko ari indirimbo yagizwemo uruhare rukomeye n’abakunzi b’uyu muhanzi bakunze impano ye bakiyemeza kumushyigikira mu buryo bwo gukora ibihangano. Ni indirimbo yakozweho n’aba producers 2 uwitwa Master P ndetse na Bob Ngabo wakoze amashusho yayo mu gitero cya mbere cy’Iyi ndirimbo Uyu muhanzi agira ati “Mu ijuru icyubahiro cyibe icyayo, ndetse no mu Isi amahoro abe mubo yishimira. Mwese mu ijwi rirenga muvuge muti Yesu ni umwami ibihe byose.
Mu kiganiro na Yegob, Evelyne Uwera yavuze ko byahoze ari inzozi ze kuzaba umuhanzi wigenga ndetse akamenyekanisha ubutumwa hirya no hino Ati “Nakomereje muri korari umurimo wo kuririmba ariko numva mfite ishyaka cyane ryo kuzaririmba indirimbo zihimbaza zikaramya Imana ku giti cyanjye, Dore ko nari navukiye mu muryango ukunda Imana kandi ubinshishikariza nanjye”.